
                   Anexa nr.1
la Hotărârea Consiliului Local

             nr.468/27.11.2008
 PREŞEDINTE DE ŞEDINŢĂ,

        Ion Brad
CONTRACT COLECTIV DE MUNCĂ 

PE ANII 2008-2010
    PĂRŢILE CONTRACTANTE



În temeiul Legii nr.130/1996, republicată, cu modificările şi completările ulterioare şi a Legii 53/2003 cu modificările şi completările ulterioare, se încheie prezentul Contract Colectiv de muncă între părţile contractante:

· Reprezentanţii patronatului de la nivelul Consiliul Local al Sectorului 1 şi Cantinei Centrale de Ajutor Social Bucureşti, denumiţi în continuare angajatori, 
· Sindicatul SANITAS din Cantina Centrală de Ajutor Social Bucureşti, potrivit prevederilor art. 2 din Legea nr. 54/2003 privind sindicatele, art. 14 lit. b), art. 17 alin (1) lit. b) şi alin (2) lit a), art. 19 din Legea nr. 130/1996, republicată,
a intervenit următorul Contract colectiv de muncă la nivelul unităţii de asistenţă socială.

1. Contractul colectiv de muncă, la nivel de instituţie, cuprinde drepturile şi obligaţiile Consiliului Local al Sectorului 1, Cantinei Centrale de Ajutor Social Bucureşti şi ale salariaţilor cu privire la condiţiile de muncă din instituţie.

2. Prezentul contract are ca scop promovarea unor relaţii de muncă echitabile, de natură să asigure protecţia socială a salariaţilor, desfăşurarea corespunzătoare a activităţii în instituţie, eliminarea conflictelor de muncă şi preîntâmpinarea grevelor. 
3. Prezentul contractul colectiv de muncă produce efecte pentru toţi salariaţii actuali şi pentru cei nou angajaţi

4.  În situaţia în care, în privinţa drepturilor ce decurg din prezentul contract colectiv de muncă intervin reglementări legale mai favorabile, inclusiv contractul colectiv la nivel de ramură, acestea vor completa prevederile prezentului contract.
CAPITOLUL I

Dispoziţii generale

    
Art.1 
(1) Părţile contractante recunosc şi acceptă pe deplin că sunt egale şi libere în negocierea contractului colectiv de muncă la nivel de únitate şi se obligă să respecte în totalitate prevederile acestuia.
    
(2) La încheierea prezentului contract colectiv de muncă s-a avut în vedere legislaţia în vigoare, contractul colectiv de muncă unic la nivel naţional şi contractul colectiv de muncă la nivelul unităţilor de asistenţă socială, în vigoare.
    
(3) Prezentul contract colectiv de muncă reprezintă izvor de drept.

    
(4) Angajatorul recunoaşte libera exercitare a dreptului sindical şi libertatea de opinie a fiecărui salariat, în conformitate cu legislaţia internă şi în concordanţă cu convenţiile internaţionale pe care România le-a ratificat. 

Art.2 
Prevederile prezentului contract colectiv de muncă se aplică şi produc efecte în Cantina Centrală de Ajutor Social Bucureşti, indiferent de forma de organizare, de provenienţa capitalului, de modul de finanţare şi de caracterul activităţii.
    
Art.3 
(1) În cazul în care se negociază contractul colectiv de muncă la nivelul Cantinei Centrale de Ajutor Social Bucureşti, únitate cu personalitate juridică, la cerere, în concordanţă cu conţinutul anexei nr.1 la prezentul contract, sindicatul Sanitas din CCASB, semnatar al prezentului contract colectiv de muncă la nivelul Cantinei Centrale de Ajutor Social Bucureşti are obligaţia de a anunţa reprezentanţii patronatului, care este organizaţia sindicală împuternicită în acest sens.

    
(2) Prezentul contract colectiv de muncă are ca scop, în principal, stabilirea drepturilor minime garantate salariaţilor şi a obligaţiilor corelative cu privire la:

    - încheierea, executarea, modificarea, suspendarea şi încetarea contractului individual de muncă;

    - condiţiile de muncă şi protecţia muncii;

    - salarizarea şi alte drepturi salariale;

    - timpul de muncă şi timpul de odihnă;

    - alte măsuri de protecţie socială a salariaţilor, membri ai sindicatului Sanitas din CCASB, semnatar al prezentului contract colectiv de muncă, şi acordarea de facilităţi acestora;

    - formarea şi perfecţionarea profesională;

    - drepturile sindicatului Sanitas din CCASB, semnatar al prezentului contract colectiv de muncă;

    - obligaţiile salariaţilor.

    
Art.4 
(1) Orice cerere de modificare a prezentului contract colectiv de muncă la nivelul Cantinei Centrale de Ajutor Social Bucureşti, va face obiectul unei noi negocieri.
    
(2) Cererea va cuprinde obiectul modificărilor, se comunică în scris celorlalte părţi semnatare şi se înregistrează la fiecare dintre părţi.

    
(3) Negocierile cu privire la modificare vor putea începe după cel mult 15 zile lucrătoare de la data comunicării, dar nu mai devreme de 5 zile lucrătoare de la data solicitării acestei modificări.

    
(4) După depunerea cererii de modificare şi pe toată perioada negocierilor, angajatorul se obligă să nu procedeze la desfaceri de contracte individuale de muncă pentru motive ce nu sunt imputabile salariaţilor.

    
Art.5 
Modificările aduse contractului colectiv de muncă produc aceleaşi efecte ca şi contractul, de la data înregistrării lor la Direcţia de Muncă, Solidaritate Socială si Familie a Municipiului Bucureşti.
    
Art.6 
Suspendarea şi/sau încetarea contractului colectiv de muncă au loc în condiţiile legii.
    
Art.7 
(1) Aplicarea prevederilor contractului colectiv de muncă se face potrivit prevederilor legale în vigoare, iar interpretarea conţinutului contractului colectiv de muncă se realizează prin consens.
    
(2) Dacă nu se realizează consensul, părţile se pot adresa instanţelor judecătoreşti.

    
Art.8 
(1) Contractul colectiv de muncă la nivelul Cantinei Centrale de Ajutor Social Bucureşti, precum şi contractele individuale de muncă nu vor putea prevedea drepturi sub limitele prevăzute în prezentul contract colectiv de muncă la nivelul unităţilor de asistenţă socială.
    
(2) În vederea negocierii şi aplicării prevederilor contractului colectiv de muncă la nivelul Cantinei Centrale de Ajutor Social Bucureşti, membrii de sindicat vor cotiza  lunar cu 1% din salariul brut iar salariaţii, alţii decât membrii de sindicat, vor contribui lunar cu 0,6% din salariul de bază. Modul de administrare a fondului colectat se va stabili prin negociere între angajator şi sindicatele reprezentative din unitate.

    
(3) Prevederile prezentului contract colectiv de muncă la nivelul Cantinei Centrale de Ajutor Social Bucureşti, sunt minime şi obligatorii pentru angajator.

    
Art.9 
Angajatorul este obligat să asigure afişarea prezentului contract colectiv de muncă şi a oricăror alte comunicări, la locurile convenite cu reprezentanţii sindicatului Sanitas din CCASB semnatar al prezentului contract colectiv de muncă, astfel încât salariaţii să ia cunoştinţă de conţinutul său.
    
Art.10 
(1) Pentru soluţionarea pe cale amiabilă a litigiilor intervenite cu ocazia aplicării prevederilor prezentului contract colectiv de muncă se va constitui comisia paritară la nivelul Cantinei Centrale de Ajutor Social Bucureşti.
    
(2) Componenţa, organizarea şi funcţionarea comisiei paritare se stabilesc conform anexei nr.2.
    
(3) Angajatorul şi sindicatul SANITAS din C.C.A.S.B., semnatare ale prezentului contract colectiv de muncă, sunt obligate să se consulte şi să se informeze reciproc în toate situaţiile referitoare la relaţiile de muncă.

    
(4) Consultarea şi informarea se vor desfăşura organizat în cadrul comisiilor paritare constituite la toate nivelurile.

    
Art.11 
(1) Declanşarea procedurii prevăzute la art. 10 nu constituie un impediment pentru sesizarea instanţei de judecată de către persoana fizică care se consideră prejudiciată.
    
(2) Adoptarea unei hotărâri de către comisia paritară împiedică sesizarea instanţei de judecată, iar dacă sesizarea a avut loc, judecata încetează prin nelucrare.

    
Art.12 
(1) Reprezentanţii angajatorului şi cei ai sindicatului SANITAS din C.C.A.S.B. semnatari ai prezentului contract colectiv de muncă, la sesizarea uneia dintre părţi, vor analiza la nivel de unitate modul în care sunt respectate drepturile şi obligaţiile salariaţilor.
    
(2) În cazul constatării unor încălcări ale legii şi ale prevederilor contractului colectiv de muncă vor fi sesizate instituţiile abilitate, după caz, în vederea soluţionării.

    
Art.13 
(1) Drepturile salariaţilor prevăzute în prezentul contract colectiv de muncă nu pot să reprezinte cauza reducerii altor drepturi recunoscute anterior, prin negocieri sau reglementări legale.
    
(2) În situaţiile în care, în privinţa drepturilor ce decurg din prezentul contract colectiv de muncă, intervin reglementări legale mai favorabile, acestea vor face parte, de drept, din contract.

    
Art.14 
(1) Părţile se obligă, sub sancţiunea nulităţii absolute, ca în perioada de executare a prezentului contract colectiv de muncă să nu promoveze şi să nu susţină acte normative a căror adoptare ar conduce la diminuarea drepturilor ce decurg din contractele colective de muncă, oricare ar fi nivelul la care acestea au fost încheiate, potrivit legii.
    
(2) Părţile garantează respectarea prevederilor <LLNK 12003    54 10 201   0 17>Legii nr. 54/2003 cu privire la sindicate şi ale prezentului contract colectiv de muncă în cazul în care se iniţiază acte normative ce privesc relaţiile de muncă.

    
Art.15 
Prezentul contract colectiv de muncă va fi adus la cunoştinţa instituţiilor prevăzute la pct. 1, din prezentul contract.
    
Art.16 
(1) Prezentul contract colectiv de muncă se încheie pe o perioadă de 2 ani de la data înregistrării lui la Direcţia de Muncă, Solidaritate Socială si Familie.


(2) La cererea uneia dintre părţile semnatare, în cazul apariţiei unor modificări legislative, părţile vor proceda la renegocierea unor clauze, după caz.

    
(3) La cererea uneia dintre părţile semnatare, în cazul apariţiei unor drepturi şi obligaţii suplimentare ale salariaţilor, prezentul contract colectiv de muncă va fi pus în concordanţă cu modificările survenite în contractul colectiv de muncă unic la nivel naţional şi contractul colectiv de muncă încheiat la nivel de ramură sanitară şi asistenţă socială.

    
(4) Până la finalizarea procedurilor prevăzute la alin. (3) din prezentul articol se aplică de drept prevederile favorabile ale legislaţiei în vigoare şi ale contractului colectiv de muncă aplicabil.

    
(5) Cu cel mult 60 de zile înainte de expirarea termenului pentru care a fost încheiat, părţile vor conveni asupra prelungirii sau negocierii contractului colectiv de muncă la nivelul Cantinei Centrale de Ajutor Social Bucureşti, potrivit prevederilor legale.

    
(6) Prezentul contract colectiv de muncă va fi adaptat corespunzător, în cazul modificării prevederilor legale referitoare la organizarea şi funcţionarea sindicatelor şi patronatelor reprezentative.

    
(7) Orice clauză care presupune acordarea de drepturi băneşti va fi negociată de părţile semnatare ale prezentului contract, în vederea modificării şi evidenţierii corespunzătoare a bugetului destinat organizării şi funcţionării sistemului de asistenţă socială.
CAPITOLUL II

I. Încheierea contractului individual de muncă

    
Art.17 
(1) Drepturile şi obligaţiile salariaţilor sunt prevăzute în contractul individual de muncă, potrivit prevederilor legale în vigoare.
    
(2) Normele de muncă se stabilesc cu respectarea prevederilor legale şi a CCM aplicabil.

    
Art.18 
(1) Încheierea contractului individual de muncă se face pe baza condiţiilor stabilite de lege, cu respectarea drepturilor constituţionale ale salariatului şi potrivit prevederilor contractelor colective de muncă încheiate la nivel naţional, la nivelul unităţilor de asistenţă socială şi la nivel de unitate, după caz.
    
(2) La angajare şi la stabilirea drepturilor individuale, angajatorii vor asigura egalitatea de şanse şi tratament pentru toţi salariaţii, fără discriminări directe sau indirecte, bazate pe criterii de sex, orientare sexuală, caracteristici genetice, vârstă, apartenenţă naţională, rasă, culoare, etnie, religie, opţiune politică, origine socială, handicap, situaţie sau responsabilitate familială, apartenenţă ori activitate sindicală, sau orice alt criteriu care are ca scop sau efect restrângerea sau înlăturarea recunoaşterii, folosinţei sau exercitării drepturilor decurgând din contractele colective de muncă. În acest sens, din comisiile de angajare şi susţinere a concursurilor va face parte, în calitate de observator, cel puţin un reprezentant al sindicatului SANITAS din C.C.A.S.B..

    
(3) Criteriile de selecţie şi angajare se stabilesc de către angajator prin consultarea sindicatului SANITAS din C.C.A.S.B., ce urmează a fi ocupate în urma concursului/examenului conform prevederilor legale.

    
(4) Angajatorul se obligă să comunice salariaţilor şi sindicatului Sanitas din CCASB din Cantina Centrală de Ajutor Social Bucureşti, semnatar al prezentului contract colectiv de muncă, posturile disponibile şi condiţiile de ocupare a lor, cu cel puţin 30 de zile calendaristice înaintea scoaterii lor la concurs, la toate nivelurile de organizare a sistemului asistenţei sociale, cu excepţia cazurilor de forţă majoră definite prin lege.

    
(5) În cazul în care angajarea se face prin concurs, dacă un salariat şi o persoană din afara unităţii obţin aceleaşi rezultate, salariatul are prioritate la ocuparea postului.

    
(6) În cazul apariţiei unor posturi vacante, salariaţii au dreptul să solicite conducerii unităţii redistribuirea lor pe aceste posturi, în concordanţă cu interesele unităţii, cu cele proprii şi în condiţiile legii.

    
Art.19 
(1) Contractul individual de muncă este contractul în temeiul căruia o persoană fizică, denumită salariat, se obligă să presteze muncă pentru şi sub autoritatea unui angajator, persoană fizică sau juridică, în schimbul unei remuneraţii, denumite salariu.
    
(2) Clauzele contractului individual de muncă nu pot conţine, sub sancţiunea nulităţii absolute, prevederi contrare sau drepturi sub nivelul minim stabilit prin acte normative şi prin prezentul contract colectiv de muncă.

    
(3) Contractul individual de muncă se încheie pe durată nedeterminată. Prin excepţie, contractul individual de muncă se poate încheia şi pe durată determinată, în condiţiile expres prevăzute prin Codul muncii sau prin legi speciale. În ambele cazuri, salariatul va fi asistat de reprezentantul desemnat al sindicatului Sanitas din CCASB, semnatar al prezentului contract colectiv de muncă pentru membrii de sindicat, iar pentru nemembrii de sindicat, la cerere.

    
(4) Contractul individual de muncă se va încheia potrivit legii, în scris, în baza contractului colectiv de muncă la nivelul Cantinei Centrale de Ajutor Social Bucureşti şi va fi reactualizat anual, dacă este cazul.

    
(5) Este interzisă, sub sancţiunea nulităţii absolute, încheierea unui contract individual de muncă în scopul prestării unei munci sau a unei activităţi ilicite ori imorale.

    
(6) Contractul individual de muncă se încheie în baza consimţământului părţilor, în formă scrisă, în limba română. Obligaţia de încheiere a contractului individual de muncă în formă scrisă revine angajatorului.

    
(7) În situaţia în care contractul individual de muncă nu a fost încheiat în formă scrisă, se prezumă că a fost încheiat pe o durată nedeterminată, iar părţile pot face dovada prevederilor contractuale şi a prestaţiilor efectuate prin orice alt mijloc de probă.

    
(8) Munca prestată în temeiul unui contract individual de muncă îi conferă salariatului vechime în muncă.

    
(9) Anterior încheierii sau modificării contractului individual de muncă, angajatorul are obligaţia de a informa persoana care solicită angajarea ori, după caz, salariatul, cu privire la clauzele generale pe care intenţionează să le înscrie în contract sau să le modifice.

    
(10) Persoana selectată în vederea angajării ori, după caz, salariatul va fi informat cu privire la cel puţin următoarele elemente:

    a) identitatea părţilor;

    b) locul de muncă sau, în lipsa unui loc de muncă fix, posibilitatea ca salariatul să muncească în diverse locuri;

    c) sediul sau, după caz, domiciliul angajatorului;

    d) funcţia/ocupaţia, conform specificaţiei Clasificării ocupaţiilor din România sau altor acte normative, şi atribuţiile postului;

    e) riscurile specifice postului;

    f) data de la care contractul urmează să îşi producă efectele;

    g) în cazul unui contract de muncă pe durată determinată sau al unui contract de muncă temporară, durata acestora;

    h) durata concediului de odihnă la care salariatul are dreptul;

    i) condiţiile de acordare a preavizului de către părţile contractante şi durata acestuia;

    j) salariul de bază, alte elemente constitutive ale veniturilor salariale, precum şi periodicitatea plăţii salariului la care salariatul are dreptul;

    k) durata normală a muncii, exprimată în ore/zi şi ore/săptămână;

    l) indicarea contractului colectiv de muncă ce reglementează condiţiile de muncă ale salariatului;

    m) durata perioadei de probă, după caz.

    
(11) Elementele din informarea prevăzută la alin. (10) trebuie să se regăsească şi în conţinutul contractului individual de muncă.

    
(12) Orice modificare a unuia dintre elementele prevăzute la alin. (10) în timpul executării contractului individual de muncă impune încheierea unui act adiţional la contract, într-un termen de 15 zile de la data încunoştinţării în scris a salariatului, cu excepţia situaţiilor în care o asemenea modificare rezultă ca posibilă din lege sau din contractul colectiv de muncă aplicabil.

    
(13) Cu privire la informaţiile furnizate salariatului anterior încheierii contractului individual de muncă, între părţi poate interveni un contract de confidenţialitate.

    
(14) În situaţia în care angajatorul nu îşi execută obligaţia de informare, salariatul este în drept să sesizeze, în termen de 30 de zile de la data neîndeplinirii acestei obligaţii, instanţa judecătorească competentă şi să solicite despăgubiri corespunzătoare prejudiciului pe care l-a suferit ca urmare a neexecutării de către angajator a obligaţiei de informare.

    
(15) În afara clauzelor generale prevăzute la alin. (9), între părţi pot fi negociate şi cuprinse în contractul individual de muncă şi alte clauze specifice.

    
(16) Sunt considerate clauze specifice, fără ca enumerarea să fie limitativă:

    a) clauza cu privire la formarea profesională;

    b) clauza de neconcurenţă;

    
(17) Informaţiile cerute, sub orice formă, de către angajator persoanei care solicită angajarea, cu ocazia verificării prealabile a aptitudinilor, nu pot avea un alt scop decât acela de a aprecia capacitatea de a ocupa postul respectiv, precum şi aptitudinile profesionale.

    
(18) Angajatorul poate cere informaţii în legătură cu persoana care solicită angajarea de la foştii săi angajatori, dar numai cu privire la funcţiile îndeplinite şi la durata angajării şi numai cu încunoştinţarea prealabilă a celui în cauză.

    
Art.20 
(1) Încadrarea salariaţilor în unităţi se face numai prin concurs sau examen, după caz.
    
(2) Posturile vacante existente în statul de funcţii vor fi scoase la concurs, în raport cu necesităţile Cantinei Centrale de Ajutor Social Bucureşti, cu consultarea reprezentanţilor sindicatului Sanitas din CCASB, semnatar al prezentului contract colectiv de muncă.

    
(3) În cazul în care la concursul organizat în vederea ocupării unui post vacant nu s-au prezentat mai mulţi candidaţi, încadrarea în muncă se face prin examen.

    
Art.21 
(1) Pentru verificarea aptitudinilor salariatului, la încheierea contractului individual de muncă se poate stabili o perioadă de probă de cel mult 30 de zile calendaristice pentru funcţiile de execuţie şi de cel mult 90 de zile calendaristice pentru funcţiile de conducere.
     
Nerespectarea perioadei de probă duce la nulitatea absolută a contractului individual de muncă.

    
(2) Verificarea aptitudinilor profesionale la încadrarea persoanelor cu handicap se realizează exclusiv printr-o perioadă de probă de maximum 30 de zile calendaristice.

    
(3) Pe durata perioadei de probă, salariatul se bucură de toate drepturile şi are toate obligaţiile prevăzute în legislaţia muncii, în contractul colectiv de muncă aplicabil, în regulamentul intern, precum şi în contractul individual de muncă.

    
(4) Pe durata executării unui contract individual de muncă nu poate fi stabilită decât o singură perioadă de probă.

    
(5) Prin excepţie, salariatul poate fi supus la o nouă perioadă de probă în situaţia în care acesta debutează la acelaşi angajator într-o nouă funcţie sau profesie ori urmează să presteze activitatea într-un loc de muncă cu condiţii grele, vătămătoare sau periculoase, cu informarea  sindicatului Sanitas din CCASB, semnatar al prezentului contract colectiv de muncă.

    
(6) Perioada de probă constituie vechime în muncă.

    
(7) Angajarea succesivă a mai mult de trei persoane pe perioade de probă pentru acelaşi post este interzisă.

Art.22 
(1) Orice salariat are dreptul de a cumula mai multe funcţii, în baza unor contracte individuale de muncă, beneficiind de salariul corespunzător pentru fiecare dintre acestea.
    
(2) Fac excepţie de la prevederile alin. (1) situaţiile în care prin lege sunt prevăzute incompatibilităţi pentru cumulul de funcţii.

    
Art.23 
(1) Posturile vacante sau temporar vacante care nu au putut fi ocupate, în condiţiile legii, prin concurs/examen pot fi ocupate prin cumul de funcţii de către salariaţii unităţii.
    
(2) În situaţiile prevăzute la alin.(1), la încheierea contractului individual de muncă, salariatul va fi asistat de reprezentantul desemnat al sindicatului Sanitas din CCASB, semnatar al prezentului colectiv de muncă, pentru membrii de sindicat, iar pentru nemembrii de sindicat, la cerere.

    
Art.24 
(1) Contractul individual de muncă nu poate fi desfăcut din iniţiativa celui care angajează în nici unul din cazurile care dau dreptul persoanelor la ajutorul de şomaj, fără acordul scris al reprezentanţilor sindicatului Sanitas din CCASB, semnatar al prezentului contract colectiv de muncă, în ceea ce priveşte protecţia socială a salariaţilor.
    
(2) În cazul absenţei acordului scris al părţii sindicale, organul ierarhic superior celui care angajează este obligat să asigure continuarea raporturilor juridice de muncă prin redistribuire în aceeaşi localitate sau judeţ, cu acordarea drepturilor salariale, potrivit legii.

    
(3) În situaţia în care din motive justificate nu este posibilă aplicarea prevederilor alin. (2) din prezentul articol, desfacerea contractului individual de muncă se va face ţinând cont de criteriile stabilite prin art. 132 din prezentul contract colectiv de muncă.

    
Art.25 
Contractul individual de muncă încheiat între angajator şi salariat va cuprinde obligatoriu elementele prevăzute în modelul cadru aprobat prin <LLNK 12003    64 50BD01   0 38>Ordinul ministrului muncii, familiei şi egalităţii de şanse nr. 64/2003, cu modificările şi completările ulterioare.
II. Executarea contractului individual de muncă

    
Art.26 
Drepturile şi obligaţiile privind relaţiile de muncă dintre angajator şi salariat se stabilesc, potrivit legii, prin negociere şi sunt stipulate în cadrul prezentului contract colectiv de muncă şi în contractele individuale de muncă.
    
Art.27 
Salariaţii nu pot renunţa la drepturile ce le sunt recunoscute prin lege şi prezentul contract colectiv de muncă. Orice tranzacţie prin care se urmăreşte renunţarea la drepturile salariaţilor prevăzute de lege şi de prezentul contract colectiv de muncă sau limitarea acestor drepturi este lovită de nulitate.

    
Art.28 
(1) Salariatul are, în principal, următoarele drepturi:
    a) la salarizare pentru munca depusă;

    b) la repaus zilnic şi săptămânal;

    c) la concediu de odihnă anual;

    d) la egalitate de şanse şi de tratament;

    e) la demnitate în muncă;

    f) la securitate şi sănătate în muncă;

    g) la acces la formarea profesională;

    h) la informare şi consultare;

    i) de a lua parte la determinarea şi ameliorarea condiţiilor de muncă şi a mediului de muncă;

    j) la protecţie, în caz de concediere;

    k) la negociere colectivă şi individuală;

    l) de a participa la acţiuni colective;

    m) de a constitui sau de a adera la un sindicat;

    n) să fie informat despre orice modificare care apare în legătură cu locul muncii, felul muncii, salarizarea, timpul de muncă şi timpul de odihnă;

    o) să fie informat de orice modificare a relaţiilor de subordonare şi colaborare la locul său de muncă;

    p) să nu se supună niciunei încercări de subordonare din partea altei persoanei decât cea a şefului direct;

    q) să-şi informeze şeful direct privind orice încercare de încălcare a drepturilor sale;

    r) să refuze orice alte sarcini de serviciu care nu sunt cuprinse în contractul individual de muncă sau în fişa postului, dacă el consideră că acele sarcini nu corespund pregătirii profesionale sau sarcinilor profesiei sale;

    s) să informeze angajatorul de orice încercare de încălcare a sarcinilor de serviciu de către şeful direct şi de orice încercare de stabilire a unei relaţii de subordonare de către altă persoană decât şeful său direct;

    t) să solicite asistenţă organizaţiei sindicale în cazul suspiciunii de sancţionare datorită exercitării drepturilor sale;

    u) să solicite asistenţă organizaţiei sindicale în toate situaţiile în care îi este periclitat locul de muncă, felul muncii, salariul sau alte drepturi prevăzute în contractul colectiv de muncă sau în legislaţia în vigoare.

    
(2) Salariatului îi revin, în principal, următoarele obligaţii:

    a) de a îndeplini atribuţiile ce îi revin conform fişei postului şi de a realiza norma de muncă;

    b) de a respecta disciplina muncii;

    c) de a respecta prevederile cuprinse în regulamentul intern, în contractul colectiv de muncă aplicabil, precum şi în contractul individual de muncă;

    d) de fidelitate faţă de angajator în executarea atribuţiilor de serviciu;

    e) de a respecta măsurile de securitate şi sănătate a muncii în unitate;

    f) de a respecta secretul de serviciu;

    g) să nu execute nici o sarcină ce-i depăşeşte cadrul fişei postului şi competenţele corespunzătoare pregătirii profesionale;

    h) să nu facă uz de calităţi neconforme cu postul pe care a fost angajat sau cu pregătirea dobândită;

    i) să nu stabilească relaţii de subordonare cu colegii de la locul său de muncă, altele decât cele cuprinse în fişa postului;

    j) să respecte clauza de confidenţialitate dintre el şi angajator;

    k) să transmită sindicatului din care face parte orice informaţie declarată ca şi confidenţială, dar care poate pune în pericol viaţa, sănătatea sau libertatea sa, a colegilor săi sau a beneficiarilor serviciilor de asistenţă socială.

    
Art.29 
(1) Angajatorul are, în principal, următoarele drepturi:
    a) să stabilească organizarea şi funcţionarea unităţii;

    b) să stabilească atribuţiile corespunzătoare pentru fiecare salariat, în condiţiile legii şi ale contractului colectiv de muncă aplicabil;

    c) să dea dispoziţii cu caracter obligatoriu pentru salariat, sub rezerva legalităţii lor;

    d) să exercite controlul asupra modului de îndeplinire a sarcinilor de serviciu;

    e) să constate săvârşirea abaterilor disciplinare şi să aplice sancţiunile corespunzătoare, în condiţiile Codului muncii, ale contractului colectiv de muncă aplicabil şi regulamentului intern;

    f) să exercite controlul asupra sesizărilor salariaţilor şi/sau organizaţiilor sindicale din unitate;

    g) să se asocieze cu alţi angajatori, reprezentanţi ai unor unităţi similare din unităţile de asistenţă socială, pentru constituirea asociaţiei patronale reprezentative.

    (2) Angajatorului îi revin, în principal, următoarele obligaţii:

    a) să informeze salariaţii asupra condiţiilor de muncă şi asupra elementelor care privesc desfăşurarea relaţiilor de muncă;

    b) să asigure permanent condiţiile tehnice şi organizatorice avute în vedere la elaborarea normelor de muncă şi condiţiile corespunzătoare de muncă;

    c) să acorde salariaţilor toate drepturilor ce decurg din lege, din contractul colectiv de muncă aplicabil şi din contractele individuale de muncă;

    d) să comunice cel puţin o dată pe an salariaţilor situaţia economică şi financiară a unităţii;

    e) să se consulte cu sindicatul sau, după caz, cu reprezentanţii salariaţilor în privinţa deciziilor susceptibile să afecteze substanţial drepturile şi interesele acestora;

    f) să plătească toate contribuţiile şi impozitele aflate în sarcina sa, precum şi să reţină şi să vireze contribuţiile şi impozitele datorate de salariaţi, în condiţiile legii;

    g) să înfiinţeze registrul general de evidenţă a salariaţilor şi să opereze înregistrările prevăzute de lege;

    h) să elibereze, la cerere, toate documentele care atestă calitatea de salariat a solicitantului;

    i) să asigure confidenţialitatea şi protecţia datelor cu caracter personal ale salariaţilor;

    j) să informeze reprezentanţii organizaţiei sindicale de la nivelul unităţii asupra tuturor măsurilor administrative ce urmează să le aplice;

    k) să asigure cadrul general de respectare a dreptului la demnitate al tuturor salariaţilor;

    l) să se consulte cu sindicatul Sanitas din CCASB, în ceea ce priveşte necesitatea şi oportunitatea angajărilor de personal;

    m) să se consulte cu sindicatul Sanitas din CCASB, în ceea ce priveşte necesitatea şi oportunitatea perfecţionării personalului.

III. Modificarea contractului individual de muncă

    
Art.30 
(1) Contractul individual de muncă poate fi modificat numai prin acordul părţilor.
    
(2) Cu titlu de excepţie, modificarea unilaterală a contractului individual de muncă este posibilă numai în cazurile şi în condiţiile prevăzute de prezentul contract şi de legislaţia în vigoare.

    
(3) Modificarea contractului individual de muncă se referă la oricare dintre următoarele elemente:
    a) durata contractului;

    b) locul muncii;

    c) felul muncii;

    d) condiţiile de muncă;

    e) salariul;

    f) timpul de muncă şi timpul de odihnă.

    
Art.31 
(1) Delegarea sau detaşarea salariaţilor se face în condiţiile stabilite de lege şi de prezentul contract colectiv de muncă astfel:
    a) angajatorul are obligaţia de a consulta reprezentanţii sindicatului Sanitas din CCASB, semnatar al prezentului contract colectiv de muncă, în legătură cu intenţia de detaşare a oricărui salariat care face parte din respectivul sindicat, în altă unitate;

    b) în situaţia în care un salariat, membru de sindicat, refuză detaşarea dispusă, acesta are dreptul de a solicita sprijinul sindicatului Sanitas din CCASB, pentru a-l susţine în faţa angajatorului;

    c) pe perioada detaşării, salariatul are dreptul să primească din partea angajatorului la care s-a dispus detaşarea, contravaloarea tuturor cheltuielilor de transport şi cazare;

    d) pe perioada detaşării, salariatul păstrează calitatea de membru al sindicatului din care făcea parte înainte de detaşare, cu toate drepturile şi obligaţiile corelative;

    e) pe perioada detaşării, angajatorul la care s-a dispus detaşarea va achita în contul sindicatului din care provine salariatul toate datoriile legate de cotizaţia acestuia, la cererea salariatului sau a sindicatului din care face parte.

    
(2) În cazurile concrete, rezultate din aplicarea reformei în domeniul asistenţei sociale, redistribuirea salariaţilor se face de comun acord cu reprezentanţii sindicatului Sanitas din CCASB, semnatar al prezentului contract colectiv de muncă.

    
(3) a) Pe perioada delegării, atunci când aceasta se derulează în altă localitate decât cea de domiciliu a salariatului şi în altă localitate decât sediul central al angajatorului, angajatorul va suporta toate cheltuielile de transport ale salariatului.

    b) Atunci când nu se poate efectua transportul salariatului la noul loc de muncă în sistem "navetă" zilnică, angajatorul va suporta toate cheltuielile de cazare ale salariatului în noua localitate, iar în acelaşi timp va suporta şi cheltuielile de transport către domiciliul salariatului cel puţin o dată pe săptămână.

    c) Pentru perioada de delegare, angajatorul va asigura salariatului o indemnizaţie de delegare în cuantum de cel puţin 25% din salariul de bază al acestuia, în condiţiile în care nu sunt dispoziţii legale contrare.

    d) Pentru prelungirea perioadei de delegare a unui salariat, membru de sindicat, angajatorul va solicita acordul salariatului şi al sindicatului din care acesta face parte.

    
Art.32 Angajatorul poate modifica temporar locul şi felul muncii, fără consimţământul salariatului, în cazul unor situaţii de forţă majoră prevăzute de lege, cu titlu de sancţiune disciplinară sau ca măsură de protecţie a salariatului.
IV. Suspendarea contractului individual de muncă

    
Art.33 
(1) Suspendarea contractului individual de muncă poate interveni de drept, prin acordul părţilor sau prin actul unilateral al uneia dintre părţi.
    
(2) Suspendarea contractului individual de muncă are ca efect suspendarea prestării muncii de către salariat şi a plăţii drepturilor de natură salarială de către angajator.

    
(3) În cazul suspendării contractului individual de muncă din cauza unei fapte imputabile salariatului, pe durata suspendării acesta nu va beneficia de nici un drept care rezultă din calitatea sa de salariat.

    
Art.34 
(1) La suspendarea contractului individual de muncă, locul de muncă se păstrează, iar pe locul astfel vacantat unitatea poate angaja altă persoană cu contract de muncă pe perioadă determinată.
    
(2) Suspendarea contractului individual de muncă din iniţiativa salariatului, are loc cu avizul sindicatului Sanitas din CCASB, la solicitarea prealabilă a acestuia, iar perioada pentru care solicită suspendarea contractului individual de muncă va fi respectată întocmai.

    
(3) Revenirea la locul de muncă, după expirarea perioadei de suspendare, se face numai cu avizul reprezentanţilor sindicatului Sanitas din CCASB, semnatar al prezentului contract colectiv de muncă.

    
Art.35 
(1) Pentru suspendarea contractului individual de muncă din iniţiativa angajatorului este necesar avizul reprezentanţilor sindicatului Sanitas din CCASB, dacă salariatul este membru de sindicat al acestuia.
    

(2) În cazul în care salariaţii Cantinei Centrale de Ajutor Social Bucureşti, se găsesc în situaţia cercetării disciplinare, angajatorul are obligaţia de a respecta procedura prevăzută în Regulamentul de organizare şi funcţionare al Comisiei de disciplină, prezentat în anexa nr.3.

    
Art.36 
(1) Contractul individual de muncă se suspendă de drept în următoarele situaţii:
    a) concediu de maternitate/paternitate, după caz;

    b) concediu pentru incapacitate temporară de muncă;

    c) carantină;

    d) exercitarea unei funcţii în cadrul unei autorităţi executive, legislative ori judecătoreşti, pe toată durata mandatului;

    e) îndeplinirea unei funcţii de conducere salarizate în sindicat;

    f) forţă majoră;

    g) în cazul în care salariatul este arestat preventiv, în condiţiile Codului de procedură penală;

    h) în alte cazuri expres prevăzute de lege.

    
(2) Pe perioada suspendării de drept a contractelor individuale de muncă, posturile vacantate temporar pot fi scoase la concurs cu avizul reprezentanţilor sindicatului Sanitas din CCASB, semnatar al prezentului contract colectiv de muncă.

    
Art.37 
(1) Contractul individual de muncă poate fi suspendat din iniţiativa salariatului, în următoarele situaţii:
    a) concediu pentru creşterea copilului în vârstă de până la 2 ani sau, în cazul copilului cu handicap, până la împlinirea vârstei de 3 ani;

    b) concediu pentru îngrijirea copilului bolnav în vârstă de până la 7 ani sau, în cazul copilului cu handicap, pentru afecţiuni intercurente, până la împlinirea vârstei de 18 ani;

    c) concediu paternal;

    d) concediu pentru formare profesională;

    e) exercitarea unor funcţii elective în cadrul organismelor profesionale şi organizaţiei sindicale constituite la nivel central sau local, pe toată durata mandatului;

    f) participare la grevă.

    
(2) Posturile vacantate astfel pot fi scoase la concurs cu avizul reprezentanţilor sindicatului Sanitas din CCASB, semnatar al prezentului contract colectiv de muncă.

    
(3) Contractul individual de muncă este suspendat în situaţia absenţelor nemotivate ale salariatului, în condiţiile legii, ale contractului colectiv de muncă aplicabil, contractului individual de muncă, precum şi prin regulamentul intern.

    
Art.38 
(1) Contractul individual de muncă poate fi suspendat din iniţiativa angajatorului în următoarele situaţii:
    a) pe durata cercetării disciplinare prealabile, în condiţiile legii;

    b) ca sancţiune disciplinară;

    c) în cazul în care angajatorul a formulat plângere penală împotriva salariatului sau acesta a fost trimis în judecată pentru fapte penale incompatibile cu funcţia deţinută, până la rămânerea definitivă a hotărârii judecătoreşti;

    d) în cazul întreruperii temporare a activităţii, fără încetarea raportului de muncă, în special pentru motive economice, tehnologice, structurale sau similare;

    e) pe durata detaşării.

    
(2) În cazurile prevăzute la alin. (1), lit. a), b) şi c), dacă se constată nevinovăţia celui în cauză, salariatul îşi reia activitatea avută anterior şi i se va plăti, în temeiul normelor şi principiilor răspunderii civile contractuale, o despăgubire egală cu salariul şi celelalte drepturi de care a fost lipsit pe perioada suspendării contractului, actualizată cu rata inflaţiei.

    
(3) Posturile vacantate astfel pot fi scoase la concurs cu avizul reprezentanţilor sindicatului Sanitas din CCASB, semnatar al prezentului contract colectiv de muncă.

    
Art. 39
(1) Pe durata unei întreruperi temporare mai mari de 30 de zile a activităţii din Cantina Centrală de Ajutor Social Bucureşti, salariaţii beneficiază de o indemnizaţie plătită din fondul de salarii, ce nu poate fi mai mică decât salariul de bază corespunzător funcţiei ocupate şi sporului de vechime. Pentru perioada în care întreruperea activităţii este mai mică de 30 de zile, salariatul va beneficia de toate drepturile salariale cuvenite în condiţii normale de muncă.
    
(2) Pe durata întreruperii temporare a activităţii unităţii din motive neimputabile salariatului, acesta se va afla la dispoziţia angajatorului, care are oricând posibilitatea să dispună reînceperea activităţii salariatului respectiv.

    
Art.40 
(1) Contractul individual de muncă poate fi suspendat, prin acordul părţilor, în cazul concediilor fără plată, pentru studii sau pentru interese personale, după cum urmează:
    a) până la 6 luni pe an, cumulat sau fracţionat în maximum 3 tranşe, pentru situaţii personale sau studiu;

    b) pentru alte situaţii, cu acordul organizaţiei sindicale.

    
(2) În toate cazurile menţionate mai sus se va solicita anterior aprobării cererii de concediu fără plată acordul reprezentanţilor sindicatului Sanitas din CCASB, semnatar al prezentului contract colectiv de muncă.

    
(3) Oportunitatea angajărilor pe aceste posturi vacantate se va stabili numai cu avizul reprezentanţilor sindicatului Sanitas din CCASB, semnatar al prezentului contract colectiv de muncă.

V. Încetarea contractului individual de muncă

    
Art.41 
Contractul individual de muncă poate înceta astfel:

    a) de drept;

    b) ca urmare a acordului părţilor, la data convenită de acestea;

    c) ca urmare a voinţei unilaterale a uneia dintre părţi, în cazurile şi în condiţiile limitativ prevăzute de lege.

    
Art.42 
Contractul individual de muncă încetează de drept:

    a) la data decesului salariatului;

    b) la data rămânerii irevocabile a hotărârii judecătoreşti de declarare a morţii sau a punerii sub interdicţie a salariatului ori a angajatorului persoană fizică, dacă aceasta antrenează lichidarea afacerii;

    c) ca urmare a dizolvării angajatorului persoană juridică, de la data la care persoana juridică îşi încetează existenţa;

    d) la data comunicării deciziei de pensionare pentru limită de vârstă, pensionare anticipată, pensionare anticipată parţială sau pensionare pentru invaliditate a salariatului, potrivit legii;

    e) ca urmare a constatării nulităţii absolute a contractului individual de muncă, de la data la care nulitatea a fost constatată, prin acordul părţilor sau prin hotărâre judecătorească definitivă;

    f) ca urmare a admiterii cererii de reintegrare în funcţia ocupată de salariat a unei persoane concediate nelegal sau pentru motive neîntemeiate, de la data rămânerii definitive a hotărârii judecătoreşti de reintegrare;

    g) ca urmare a condamnării penale la executarea unei pedepse privative de libertate, de la data rămânerii definitive a hotărârii judecătoreşti;

    h) de la data retragerii de către autorităţile sau organismele competente a avizelor, autorizaţiilor ori atestărilor necesare pentru exercitarea profesiei;

    i) ca urmare a interzicerii exercitării unei profesii sau a unei funcţii, ca măsură de siguranţă ori pedeapsă complementară, de la data rămânerii definitive a hotărârii judecătoreşti prin care s-a dispus interdicţia;

    j) la data expirării termenului contractului individual de muncă încheiat pe durată determinată;

    k) retragerea acordului părinţilor sau al reprezentanţilor legali, în cazul salariaţilor cu vârsta cuprinsă între 15 şi 16 ani.

    
Art.43 
(1) Nerespectarea oricăreia dintre condiţiile legale necesare pentru încheierea valabilă a contractului individual de muncă atrage nulitatea acestuia.

    
(2) Constatarea nulităţii contractului individual de muncă produce efecte pentru viitor.

    
(3) Nulitatea contractului individual de muncă poate fi acoperită prin îndeplinirea ulterioară a condiţiilor impuse de lege.

    
(4) În situaţia în care o clauză este afectată de nulitate, întrucât stabileşte drepturi sau obligaţii pentru salariaţi, care contravin unor norme legale imperative sau contractelor colective de muncă aplicabile, aceasta este înlocuită de drept cu dispoziţiile legale sau convenţionale aplicabile, salariatul având dreptul la despăgubiri.

    
(5) Persoana care a prestat muncă în temeiul unui contract individual de muncă nul are dreptul la remunerarea acesteia, corespunzător modului de îndeplinire a atribuţiilor de serviciu.

    
(6) Constatarea nulităţii şi stabilirea, potrivit legii, a efectelor acesteia se pot face prin acordul părţilor.

    
(7) Dacă părţile nu se înţeleg, nulitatea se pronunţă de către instanţa judecătorească.

    
Art.44 
(1) Concedierea reprezintă încetarea contractului individual de muncă din iniţiativa angajatorului.
    
(2) Concedierea poate fi dispusă pentru motive care ţin de persoana salariatului sau pentru motive care nu ţin de persoana salariatului.

    
(3) Contractul individual de muncă nu poate înceta prin concediere din iniţiativa angajatorului dacă, la notificarea scrisă a reprezentanţilor sindicatului Sanitas din CCASB, semnatar al prezentului contract colectiv de muncă, angajatorul nu obţine avizul scris al acesteia.

    
(4) În cazul în care sindicatul Sanitas din CCASB nu îşi înregistrează avizul scris, în termen de 2 zile lucrătoare de la notificare, angajatorul poate întrerupe relaţiile de muncă, potrivit legii.

    
Art.45 
Este interzisă concedierea salariaţilor:

    a) pe criterii de sex, orientare sexuală, caracteristici genetice, vârstă, apartenenţă naţională, rasă, culoare, etnie, religie, opţiune politică, origine socială, handicap, situaţie sau responsabilitate familială, apartenenţă ori activitate sindicală;

    b) pentru exercitarea, în condiţiile legii, a dreptului la grevă şi a drepturilor sindicale.

    
Art.46
(1) Constrângerea şi condiţionarea membrilor aleşi în organele de conducere ale sindicatelor cu măsura dispunerii concedierii sau cu adoptarea de măsuri disciplinare pentru motive ce ţin de exercitarea drepturilor sindicale vor constitui motivul declanşării plângerii penale împotriva angajatorului.
    
(2) Angajatorul poate să dispună măsuri disciplinare conform legii, împotriva celor care practică intimidarea membrilor de sindicat.

    
Art.47
(1) Dispunerea măsurii de concediere, în condiţiile art. 60, alin. (1), lit. h), din Codul muncii, a unui salariat aflat într-o funcţie sindicală eligibilă la nivel de unitate sau la orice alt nivel nu poate fi pusă în practică decât cu acordul expres al sindicatului Sanitas din CCASB.
    
(2) Prevederile alin. (1) nu se aplică în cazul concedierii pentru motive ce intervin ca urmare a reorganizării judiciare sau a falimentului angajatorului, în condiţiile legii.

    
Art.48
(1) Concedierea salariaţilor nu poate fi dispusă:
    a) pe durata incapacităţii temporare de muncă, stabilită prin certificat medical conform legii;

    b) pe durata concediului pentru carantină;

    c) pe durata în care femeia salariată este gravidă, în măsura în care angajatorul a luat cunoştinţă de acest fapt anterior emiterii deciziei de concediere;

    d) pe durata concediului de maternitate;

    e) pe durata concediului pentru creşterea copilului în vârstă de până la 2 ani sau, în cazul copilului cu handicap, până la împlinirea vârstei de 3 ani;

    f) pe durata concediului pentru îngrijirea copilului bolnav în vârstă de până la 7 ani sau, în cazul copilului cu handicap, pentru afecţiuni intercurente, până la împlinirea vârstei de 18 ani;

    g) pe durata exercitării unei funcţii eligibile într-un organism sindical, cu excepţia situaţiei în care concedierea este dispusă pentru o abatere disciplinară gravă sau pentru abateri disciplinare repetate, săvârşite de către acel salariat;

    h) pe durata efectuării concediului de odihnă;

    i) pe perioada concediului fără plată, acordat în condiţiile contractului colectiv de muncă aplicabil.

    
(2) Prevederile alin. (1) nu se aplică în cazul concedierii pentru motive ce intervin ca urmare a reorganizării judiciare sau a falimentului angajatorului, în condiţiile legii.

    
Art.49
(1) Angajatorul poate dispune concedierea pentru motive care ţin de persoana salariatului, cu respectarea prevederilor legale şi a prezentului contract colectiv de muncă, în cazul în care salariatul a săvârşit o abatere gravă sau abateri repetate de la regulile de disciplină a muncii ori de la cele stabilite prin contractul individual de muncă, contractul colectiv de muncă aplicabil sau regulamentul intern, ca sancţiune disciplinară.

    
(2) Angajatorul poate dispune concedierea pentru motive care ţin de persoana salariatului cu avizul sindicatului Sanitas din CCASB, semnatar al prezentului contract colectiv de muncă în următoarele situaţii:

    a) prin decizie a organelor competente de expertiză medicală, se constată inaptitudinea fizică şi/sau psihică a salariatului, fapt ce nu permite acestuia să îşi îndeplinească atribuţiile corespunzătoare locului de muncă ocupat;

    b) salariatul nu corespunde profesional locului de muncă în care este încadrat, cu excepţia persoanelor aflate în structurile de conducere ale organizaţiei sindicale conform prevederilor Codului muncii şi Legii sindicatelor.

    
Art.50
(1) Concedierea pentru săvârşirea unei abateri grave sau a unor abateri repetate de la regulile de disciplină a muncii poate fi dispusă numai după îndeplinirea de către angajator a cercetării disciplinare prealabile şi în termenele stabilite de lege şi prezentul contract colectiv de muncă.

    
(2) Procedura cercetării prealabile este, de asemenea, obligatorie în cazul concedierii pentru situaţia în care salariatul nu corespunde profesional. Termenele şi condiţiile cercetării prealabile sunt cele prevăzute pentru cercetarea disciplinară.

    
(3) Cercetarea prealabilă, verificarea susţinerilor în apărare şi propunerea eventualelor sancţiuni, pentru orice abateri disciplinare săvârşite de salariaţii din Cantina Centrală de Ajutor Social Bucureşti, vor fi efectuate de o comisie de disciplină, în condiţiile regulamentului de organizare şi funcţionare prevăzut în anexa nr. 3.

    
Art.51
(1) În cazul în care concedierea se dispune pentru motivele prevăzute la art. 51 alin. 2, precum şi în cazul în care contractul individual de muncă a încetat de drept în temeiul art. 42, lit. f), angajatorul are obligaţia de a-i propune salariatului alte locuri de muncă vacante în unitate, compatibile cu pregătirea profesională sau, după caz, cu capacitatea de muncă stabilită de medicul de medicină a muncii.
    
(2) În situaţia în care angajatorul nu dispune de locuri de muncă vacante potrivit alin. (1), acesta are obligaţia de a solicita sprijinul agenţiei teritoriale de ocupare a forţei de muncă, în vederea redistribuirii salariatului, corespunzător pregătirii profesionale sau, după caz, capacităţii de muncă stabilite de medicul de medicină a muncii.

    
(3) Salariatul are la dispoziţie un termen de 3 zile lucrătoare de la comunicarea angajatorului conform prevederilor alin. (1) pentru a-şi manifesta expres consimţământul cu privire la noul loc de muncă oferit.

    
(4) În cazul în care salariatul nu îşi manifestă expres consimţământul în termenul prevăzut la alin. (3), precum şi după notificarea cazului către agenţia teritorială de ocupare a forţei de muncă conform alin. (2), angajatorul poate dispune concedierea salariatului.

    
(5) În cazul concedierii pentru motivul prevăzut la art. 51 alin. 2, salariatul beneficiază de o compensaţie egală cu 3 salarii de bază avute în ultima lună de activitate.

    
Art.52
(1) Concedierea pentru motive care nu ţin de persoana salariatului reprezintă încetarea contractului individual de muncă, determinată de desfiinţarea locului de muncă ocupat de salariat, din unul sau mai multe motive fără legătură cu persoana acestuia.
    
(2) Desfiinţarea locului de muncă trebuie să fie efectivă şi să aibă o cauză reală şi serioasă.

    
Art.53
Concedierea pentru motive care nu ţin de persoana salariatului poate fi individuală sau colectivă.

    
Art.54
(1) În cazul concedierii colective, salariaţii beneficiază de măsuri active de combatere a şomajului şi de compensaţii în condiţiile prevăzute de lege şi de prezentul contract colectiv de muncă.
    
(2) În cazul concedierii pentru motive care nu ţin de persoana salariaţilor, angajatorul va dispune îndeplinirea tuturor măsurilor sociale şi de trecere în şomaj a salariaţilor concediaţi.

    
(3) Planul de măsuri sociale va fi întocmit şi adoptat, prin consens, de angajator împreună cu reprezentanţii sindicatului Sanitas din CCASB, semnatar al prezentului contract colectiv de muncă, iar pentru adoptarea planului de măsuri este necesar acordul aceloraşi organizaţii sindicale.

    
(4) Înainte de dispunerea măsurilor de concediere, angajatorul va pune la dispoziţia reprezentanţilor sindicatului Sanitas din CCASB, semnatar al prezentului contract colectiv de muncă planul de măsuri menit să ducă la împiedicarea concedierii colective din unitate.

    
(5) a) În cazul în care, după adoptarea unor acte normative sau administrative ce determină concedieri colective în Cantina Centrală de Ajutor Social Bucureşti, angajatorul va acorda salariaţilor concediaţi compensaţii băneşti în valoare de:

    - pentru vechime între 0 şi 3 ani: 3 salarii brute lunare;

    - pentru vechime între 3 şi 5 ani: 5 salarii brute lunare;

    - pentru vechime între 5 şi 10 ani: 10 salarii brute lunare;

    - pentru vechime între 10 şi 15 ani: 15 salarii brute lunare;

    - pentru vechime între 15 şi 20 ani: 20 salarii brute lunare;

    - pentru vechime între 20 şi 25 ani: 25 salarii brute lunare;

    - pentru vechime peste 25 ani: 30 salarii brute lunare;

    - pentru fiecare 5 ani integrali de activitate desfăşurată în unităţi de asistenţă socială şi asimilate: 2 salarii brute lunare, suplimentar faţă de compensaţiile menţionate mai sus.

    b) în cazul concedierilor individuale, angajatorul va acorda salariaţilor concediaţi compensaţii băneşti în valoare de 1/2 din cuantumul compensaţiei cuvenite în cazul concedierii colective, calculate conform prevederilor de la pct. a).

    
(6) Pentru stabilirea priorităţilor la concediere, angajatorul, de comun acord cu reprezentanţii sindicatului Sanitas din CCASB, semnatar al prezentului contract colectiv de muncă, va elabora un proiect de concediere colectivă. Proiectul de concediere va fi înaintat Inspectoratului Teritorial de Muncă, precum şi Agenţiei Teritoriale de Ocupare a Forţei de Muncă.

    
(7) În situaţia în care unitatea îşi reia activitatea într-o perioadă de până la 12 luni de la data închiderii sau angajatorul este obligat de specificul activităţii să-şi extindă activitatea în aceeaşi perioadă de 12 luni de la data de la care s-a dispus concedierea, salariaţii concediaţi au dreptul de a fi reangajaţi pe acelaşi locuri de muncă pe care le-au ocupat anterior, la cerere, fără examen sau concurs ori perioadă de probă.

    
(8) În situaţia în care salariaţii care au dreptul de a fi reangajaţi potrivit alin. (8) nu îşi manifestă expres consimţământul în termen de 10 zile lucrătoare sau refuză locul de muncă oferit, angajatorul poate face noi angajări pe locurile de muncă rămase vacante.

    
Art.55
Prin concediere colectivă se înţelege concedierea, într-o perioadă de 30 de zile calendaristice, dispusă pentru motive care nu ţin de persoana salariatului, cu încetarea contractului individual de muncă, determinată de desfiinţarea locului de muncă ocupat de salariat, ca urmare a dificultăţilor economice, a transformărilor tehnologice sau a reorganizării activităţii, a unui număr de:
    a) cel puţin 5 salariaţi, dacă angajatorul care disponibilizează are încadraţi mai mult de 20 de salariaţi şi mai puţin de 100 salariaţi;

    b) cel puţin 10% din salariaţi, dacă angajatorul care disponibilizează are încadraţi cel puţin 100 de salariaţi, dar mai puţin de 300 de salariaţi;

    c) cel puţin 30 de salariaţi, dacă angajatorul care disponibilizează are încadraţi cel puţin 300 de salariaţi.

   
Art.56
(1) În cazul în care se dispune concedierea pentru motive care ţin de persoana salariatului, datorită inaptitudinilor fizice sau psihice, datorită incompetenţelor profesionale sau pentru motive care nu ţin de persoana salariatului, perioada de preaviz este de 20 de zile lucrătoare.
    
(2) În oricare alte situaţii, perioada de preaviz este de 20 de zile lucrătoare, cu excepţia persoanelor aflate în perioada de probă care nu beneficiază de preaviz.

    
(3) În perioada de preaviz, salariatul are dreptul la învoire pentru căutarea altui loc de muncă. Învoirile nu pot fi mai mari de 4 ore pe zi, separat sau cumulat.

    
Art.57
(1) Decizia de concediere se comunică salariatului în scris şi trebuie să conţină în mod obligatoriu:
    a) motivele care determină concedierea;

    b) durata preavizului;

    c) criteriile de stabilire a ordinii de prioritate;

    d) lista tuturor locurilor de muncă disponibile în unitate şi termenul în care salariaţii urmează să opteze pentru a ocupa un loc de muncă vacant, în condiţiile art. 64 din Codul muncii.

    
(2) În situaţia în care în perioada de preaviz contractul individual de muncă este suspendat, termenul de preaviz va fi suspendat corespunzător.

    
Art.58
Decizia de concediere produce efecte de la data comunicării ei salariatului.
    
Art.59
Concedierea dispusă cu nerespectarea procedurii prevăzute de lege şi de prezentul contract colectiv de muncă este lovită de nulitate absolută.
    
Art.60
În caz de conflict de muncă, angajatorul nu poate invoca în faţa instanţei alte motive de fapt sau de drept decât cele precizate în decizia de concediere.
    
Art.61
(1) În cazul în care concedierea a fost efectuată în mod netemeinic sau nelegal, instanţa va dispune anularea ei şi va obliga angajatorul la plata unei despăgubiri egale cu salariile indexate, majorate şi reactualizate şi cu celelalte drepturi de care ar fi beneficiat salariatul.
    
(2) La solicitarea salariatului, instanţa care a dispus anularea concedierii va repune părţile în situaţia anterioară emiterii actului de concediere.

    
Art.62
(1) Prin demisie se înţelege actul unilateral de voinţă al salariatului care, printr-o notificare scrisă, comunică angajatorului încetarea contractului individual de muncă, după împlinirea unui termen de preaviz.
    
(2) Refuzul angajatorului de a înregistra demisia dă dreptul salariatului de a face dovada acesteia prin orice mijloace de probă.

    
(3) Salariatul are dreptul de a nu motiva demisia.

    
(4) Termenul de preaviz este cel convenit de părţi în contractul individual de muncă sau, după caz, cel prevăzut în contractele de muncă aplicabile şi nu poate fi mai mare de 15 zile calendaristice pentru salariaţii cu funcţii de execuţie, respectiv de 30 de zile calendaristice pentru salariaţii care ocupă funcţii de conducere.

    
(5) Pe durata preavizului, contractul individual de muncă continuă să îşi producă toate efectele. În această perioadă salariatul este obligat să îşi îndeplinească toate sarcinile profesionale la locul de muncă.

    
(6) Perioada de preaviz în astfel de situaţii este stabilită de persoana care demisionează, dar nu poate fi mai mică de 5 zile lucrătoare. Această perioadă va fi obligatoriu specificată pe cererea de demisie.

    
(7) Ocuparea locului de muncă al persoanei care a demisionat se supune aceloraşi criterii ca şi în cazul ocupării posturilor vacante.

    
(8) În situaţia în care cererea de demisie nu este urmată de o perioadă de preaviz minimă de 5-15 zile calendaristice, după caz, angajatorul este exonerat de orice răspundere faţă de fostul salariat.

    
(9) În situaţia în care în perioada de preaviz contractul individual de muncă este suspendat, termenul de preaviz va fi suspendat corespunzător.

    
(10) Contractul individual de muncă încetează la data expirării termenului de preaviz.

    
(11) Salariatul poate demisiona fără preaviz dacă angajatorul nu îşi îndeplineşte obligaţiile asumate prin contractul individual de muncă.

    
Art.63
(1) a) În cazul modificării sursei şi a modului de finanţare, potrivit legii, pentru Cantina Centrală de Ajutor Social Bucureşti, angajatorul, semnatar al contractului individual de muncă, va prevedea în actele de predare-primire ca angajatorul care preia să asigure continuitatea pentru 5 ani a contractului individual de muncă al personalului preluat şi care este reprezentat de sindicatul Sanitas din CCASB, semnatar al prezentului contract colectiv de muncă pe durata contractului de muncă încheiat, fie prin menţinerea locului de muncă, fie prin redistribuire în alte unităţi situate în aceeaşi localitate sau în acelaşi judeţ.
    
(b) În situaţia prevăzută mai sus, angajatorul va sprijini rezolvarea cazurilor ivite prin consultarea reprezentanţilor sindicatului Sanitas din CCASB, semnatar al prezentului contract colectiv de muncă.

    
(2) Schimbarea persoanei juridice care angajează nu dă dreptul la o salarizare sub nivelul prevăzut de legislaţia în vigoare pentru funcţia şi gradul profesional respective, indiferent de sursa de finanţare.

    
(3) În toate cazurile în care se procedează la o reducere de personal, angajatorul şi reprezentanţii sindicatului Sanitas din CCASB, semnatar al prezentului contract colectiv de muncă vor stabili, de comun acord, posturile reduse şi salariaţii care urmează să fie disponibilizaţi.

    
(4) Cadrul relaţiilor de muncă şi contractuale ale salariaţilor din Cantina Centrală de Ajutor Social Bucureşti, va fi elaborat cu acordul părţilor semnatare ale prezentului contract colectiv de muncă la nivelul unităţilor de asistenţă socială.

CAPITOLUL III

Condiţii de muncă şi protecţia muncii

    
Art.64
(1) Părţile se obligă să depună eforturile necesare pentru instituirea unui sistem adecvat, având drept scop ameliorarea continuă a condiţiilor de muncă (art. 171-187 Codul muncii).
    
(2) Pentru a se asigura participarea salariaţilor la elaborarea şi aplicarea deciziei în domeniul securităţii şi sănătăţii în muncă, la nivelul Cantinei Centrale de Ajutor Social Bucureşti, vor fi desemnaţi reprezentanţii lucrătorilor cu răspunderi specifice în domeniul securităţii şi sănătăţii în muncă şi se va reorganiza Comitetul de securitate şi sănătate în muncă, constituit din:

    - angajator sau reprezentantul legal şi/sau reprezentanţii săi, în număr egal cu cel al reprezentanţilor lucrătorilor;

    - medicul de medicina muncii;

    - reprezentanţii lucrătorilor cu răspunderi specifice în domeniul securităţii şi sănătăţii în muncă.

    
(3) În stabilirea măsurilor privind condiţiile de muncă, părţile implicate vor ţine seama de următoarele principii de bază:

    a) măsurile preconizate trebuie să vizeze asigurarea unor condiţii optime în desfăşurarea procesului de muncă, apărarea vieţii, integrităţii corporale, a sănătăţii salariaţilor şi, numai dacă acest lucru nu este posibil la un moment dat, să se procedeze la compensări băneşti sau de oricare altă natură;

    b) măsuri pentru ameliorarea condiţiilor de muncă şi prevenirea accidentelor de muncă şi a bolilor profesionale, stabilind personalul cu atribuţii în domeniul protecţiei muncii sau, după caz, se va reorganiza un compartiment de protecţia muncii;

    c) măsuri de instruire şi propagandă în domeniul protecţiei muncii;

    d) măsurile preconizate pentru ameliorarea condiţiilor de muncă se realizează cu acordul reprezentanţilor sindicatului Sanitas din CCASB, semnatar al prezentului contract;

        
Art.65
(1) Angajatorul are obligaţia să asigure securitatea şi sănătatea salariaţilor în toate aspectele legate de muncă.

    
(2) Dacă un angajator apelează la persoane sau servicii exterioare, aceasta nu îl exonerează de răspundere în acest domeniu.

    
(3) Măsurile privind securitatea şi sănătatea în muncă nu pot să determine, în nici un caz, obligaţii financiare pentru salariaţi.

    
Art.66
(1) Normele şi normativele de protecţie a muncii pot stabili:

    a) măsuri generale de protecţie a muncii pentru prevenirea accidentelor de muncă şi a bolilor profesionale, aplicabile tuturor angajatorilor;

    b) măsuri de protecţie a muncii, specifice pentru anumite profesii sau anumite activităţi;

    c) măsuri de protecţie specifice, aplicabile anumitor categorii de personal;

    d) dispoziţii referitoare la organizarea şi funcţionarea unor organisme speciale de asigurare a securităţii şi sănătăţii în muncă.

    
(2) Normele şi normativele specifice de protecţie a muncii la nivelul unităţii vor fi prevăzute în regulamentul intern.
    
Art.67
(1) În cadrul propriilor responsabilităţi, angajatorul va lua măsurile necesare pentru protejarea securităţii şi sănătăţii salariaţilor, inclusiv pentru activităţile de prevenire a riscurilor profesionale, de informare şi pregătire, precum şi pentru punerea în aplicare a organizării protecţiei muncii şi mijloacelor necesare acesteia.
    
(2) La adoptarea şi punerea în aplicare a măsurilor prevăzute la alin. (1) se va ţine seama de următoarele principii generale de prevenire:

    a) evitarea riscurilor;

    b) evaluarea riscurilor care nu pot fi evitate;

    c) combaterea riscurilor la sursă;

    d) adaptarea muncii la om, în special în ceea ce priveşte proiectarea locurilor de muncă şi alegerea echipamentelor şi metodelor de muncă şi de producţie, în vederea atenuării, cu precădere, a muncii monotone şi a muncii repetitive, precum şi a reducerii efectelor acestora asupra sănătăţii;

    e) luarea în considerare a evoluţiei tehnicii;

    f) înlocuirea a ceea ce este periculos cu ceea ce nu este periculos sau cu ceea ce este mai puţin periculos;

    g) planificarea prevenirii;

    h) adoptarea măsurilor de protecţie colectivă cu prioritate faţă de măsurile de protecţie individuală;

    i) aducerea la cunoştinţa salariaţilor a instrucţiunilor corespunzătoare.

    
Art.68
(1) Angajatorul răspunde de organizarea activităţii de asigurare a sănătăţii şi securităţii în muncă.

    
(2) În elaborarea măsurilor de securitate şi sănătate în muncă, angajatorul se consultă cu sindicatul, precum şi cu comitetul de securitate şi sănătate în muncă.

    
Art.69
Angajatorul are obligaţia să asigure toţi salariaţii pentru risc de accidente de muncă şi boli profesionale, în condiţiile legii.
    
Art.70
(1) Angajatorul are obligaţia să organizeze instruirea angajaţilor săi în domeniul securităţii şi sănătăţii în muncă.
    
(2) Instruirea se realizează periodic, prin modalităţi specifice stabilite de comun acord de către angajator, împreună cu comitetul de securitate şi sănătate în muncă.

    
(3) Instruirea prevăzută la alin. (2) se realizează obligatoriu în cazul noilor angajaţi, al celor care îşi schimbă locul de muncă sau felul muncii şi al celor care îşi reiau activitatea după o întrerupere mai mare de 6 luni. În toate aceste cazuri instruirea se efectuează înainte de începerea efectivă a activităţii.

    
(4) Instruirea este obligatorie şi în situaţia în care intervin modificări ale legislaţiei în domeniu.

    
Art.71
(1) Locurile de muncă trebuie să fie organizate astfel încât să garanteze securitatea şi sănătatea salariaţilor.
    
(2) Angajatorul trebuie să organizeze controlul permanent al stării materialelor, utilajelor şi substanţelor folosite în procesul muncii, în scopul asigurării sănătăţii şi securităţii salariaţilor.

    
(3) Angajatorul răspunde pentru asigurarea condiţiilor de acordare a primului ajutor în caz de accidente de muncă, pentru crearea condiţiilor de preîntâmpinare a incendiilor, precum şi pentru evacuarea salariaţilor în situaţii speciale şi în caz de pericol iminent.

    
Art.72
(1) Pentru asigurarea securităţii şi sănătăţii în muncă, angajatorul se obligă să respecte legislaţia în vigoare prin elaborarea de norme şi proceduri legale.

    
(2) Inspectorul de muncă poate, cu avizul medicului de medicină a muncii, să impună angajatorului să solicite organismelor competente, contra cost, analize şi expertize asupra unor produse, substanţe sau preparate considerate a fi periculoase, pentru a cunoaşte compoziţia acestora şi efectele pe care le-ar putea produce asupra organismului uman.

    
Art.73
Angajatorul are obligaţia să asigure accesul salariaţilor la serviciul medical de medicină a muncii.

    
Art.74
(1) Normativele de personal şi fişa postului - model cadru (cu cerinţele şi atribuţiile specifice fiecărui post din structura de personal) se stabilesc de comun acord între angajator şi sindicatul reprezentativ din unitate.
    
(2) În cazul în care normativele de personal nu corespund condiţiilor concrete de desfăşurare a activităţii, la cererea uneia dintre părţile semnatare ale contractului colectiv de muncă, acestea vor fi modificate printr-un acord comun.

    
(3) Părţile convin că acordarea unor servicii de asistenţă socială de calitate nu se poate realiza printr-o politică de reducere a numărului de personal angajat în sistemul naţional de asistenţă socială.

    
Art.75
(1) Sarcinile de serviciu trebuie stabilite în conformitate cu cerinţele postului şi cu obligaţiile asumate de fiecare salariat la încheierea contractului individual de muncă.
    
(2) În cazul unor calamităţi sau în cazurile de forţă majoră, fiecare salariat are obligaţia să participe la acţiunile ce vizează înlăturarea efectelor acestora.

    
Art.76
În cazul apariţiei unor divergenţe legate de structura de personal sau de calitatea normativelor de personal, părţile, de comun acord, pot recurge la efectuarea unei expertize. Concluziile expertizei sunt obligatorii pentru ambele părţi. Cheltuielile ocazionate de soluţionarea divergenţelor cu privire la modificarea normelor de muncă vor fi suportate de angajator pentru prima solicitare a sindicatului Sanitas din CCASB.

Art.77
Locurile de muncă, în funcţie de specificul lor şi de cuantumul sporurilor de care beneficiază salariaţii, sunt prevăzute la art.90 alin.1 din prezentul contract colectiv de muncă.
    
Art.78
(1) Reducerea timpului normal de lucru se acordă obligatoriu de către angajator, în conformitate cu prevederile legale.
    
(2) Echipamentul de protecţie, materialele igienico-sanitare şi alimentaţia de protecţie sunt asigurate obligatoriu de către angajator, în cantitatea şi de calitatea necesare asigurării unor servicii de asistenţă socială corespunzătoare, potrivit anexelor nr.4,5 şi 6.
    
(3) Concediile suplimentare de odihnă, stabilite de comun acord între reprezentanţii sindicatului Sanitas din CCASB şi reprezentanţii angajatorului, se acordă potrivit prezentului contract colectiv de muncă şi a prevederilor legale.

    
Art.79
(1) Angajatorul este obligat să asigure, la termenele legale şi ori de câte ori este necesar, examinarea medicală gratuită şi completă, precum şi decontarea analizelor medicale necesare desfăşurării activităţii profesionale ale salariaţilor.
    
(2) Angajatorul va asigura gratuitate pentru efectuarea testelor HIV, HVB, HVC şi pentru vaccinarea împotriva hepatitei de tip B şi C (la cererea şi cu acordul salariaţilor).

    
(3) Controalele medicale periodice vor fi asigurate gratuit de către angajator.

    
(4) La nivelul Cantinei Centrale de Ajutor Social Bucureşti, se pot asigura şi alte prestaţii medico-sanitare pentru salariaţi.

    
Art.80
(1) În cazul în care condiţiile de muncă se normalizează, pentru refacerea capacităţii de muncă, salariaţii vor beneficia de încă cel puţin două luni de spor pentru nocivitate şi alimentaţie de protecţie a organismului, dacă au beneficiat anterior de acestea, după caz.
    
(2) De drepturile prevăzute la alin. (1) beneficiază şi salariaţii care au lucrat cel puţin 6 luni în condiţiile alin. (1) şi îşi schimbă locul de muncă din motive ce nu le sunt imputabile, dacă drepturile de aceeaşi natură sunt mai mici la noul loc de muncă, după caz.

    
Art.81
(1) În toate cazurile în care condiţiile de muncă s-au modificat, determinând reclasificarea locurilor de muncă, salariaţii vor beneficia de drepturile aferente noii clasificări începând cu data schimbării condiţiilor de muncă, certificate potrivit legii.

    
(2) Reclasificarea locurilor de muncă se face de către aceleaşi părţi care au făcut clasificarea iniţială, printr-un înscris adiţional la contractul colectiv de muncă.

    
(3) Normele generale şi cele specifice de protecţie a muncii sunt considerate de părţi a fi minime şi obligatorii.

    
Art.82
(1) Contravaloarea şi întreţinerea echipamentului de protecţie se suportă integral de către angajator. Condiţiile concrete şi criteriile de acordare a acestor echipamente de protecţie sunt evidenţiate în anexele nr. 4 şi 4 bis la prezentul contract colectiv de muncă.
    
(2) La nivel de unitate se vor stabili parametrii de microclimat necesari, urmăriţi la fiecare loc de muncă în vederea luării măsurilor de protecţie a muncii specifice, precum şi programul de control al realizării măsurilor stabilite.

    
Art.83
(1) Părţile sunt de acord că nici o măsură de protecţie a muncii nu este suficientă dacă nu este cunoscută, însuşită şi aplicată în mod conştient de către salariaţi.

    
(2) Angajatorul este obligat să asigure, pe cheltuiala sa, cadrul organizatoric pentru instruirea şi testarea salariaţilor, cu privire la normele şi instrucţiunile de protecţie a muncii.

    
Art.84
(1) În vederea menţinerii şi îmbunătăţirii condiţiilor de desfăşurare a activităţii la locurile de muncă, angajatorul va lua cel puţin următoarele măsuri:
    a) amenajarea ergonomică a locurilor de muncă;

    b) asigurarea condiţiilor de mediu, umiditate, temperatură şi altele, în conformitate cu prevederile legale.

    
(2) Pentru menţinerea sănătăţii şi securităţii muncii, asigurarea protecţiei personalului din Cantina Centrală de Ajutor Social Bucureşti, acesta va beneficia de drepturi speciale pentru refacerea capacităţii de muncă, în cuantum de minimum 74 lei/lună, sumă care va fi suportată din bugetul instituţiei.În cazul în care salariatul nu a desfăşurat activitate pe perioada întregii luni, va beneficia de suma alocată proporţional cu timpul efectiv lucrat. 

    
(3) Neasigurarea condiţiilor normale de lucru la locul de muncă, exonerează de răspundere angajaţii din unitate în ceea ce priveşte consecinţele ce decurg din neîndeplinirea corespunzătoare a sarcinilor de serviciu, în acest sens evitându-se pe cât posibil să se pună în pericol viaţa şi sănătatea beneficiarilor serviciilor de asistenţă socială.

    
(4) Angajatorul asigură amenajarea anexelor sociale la locul de muncă, dotate cu apă caldă şi apă rece.

    
(5)  Salariaţii din Cantina Centrală de Ajutor Social Bucureşti sunt îndreptăţiţi să primească 7 lei/zi, reprezentând contravaloarea unei mese calde. În cazul în care salariatul nu a desfăşurat activitate pe perioada întregii luni, va beneficia de suma alocată proporţional cu timpul efectiv lucrat.

    
(6) Angajatorul va asigura diminuarea treptată, până la eliminarea totală, a emisiilor poluante din unitate.

    
Art.85
Părţile se obligă să asigure un regim de protecţie specială a muncii femeilor şi tinerilor.

    
Art.86
(1) Angajatorul se obligă să nu refuze angajarea sau, după caz, menţinerea în muncă a persoanelor cu handicap, în cazurile în care acestea sunt apte pentru îndeplinirea obligaţiilor minime de serviciu, aferente posturilor respective.

    
(2) În cazurile prevăzute la alin. (1) se va proceda la consultarea reprezentanţilor sindicatului Sanitas din CCASB, semnatar al prezentului contract colectiv de muncă.

CAPITOLUL IV

Salarizarea şi alte drepturi salariale

    
Art.87
(1) În scopul salarizării şi acordării celorlalte drepturi prevăzute în prezentul Contract colectiv de muncă la nivelul Cantinei Centrale de Ajutor Social Bucureşti, indiferent de sursa de finanţare, părţile contractante vor purta negocieri pentru stabilirea fondurilor aferente acestei categorii de salariaţi şi a surselor de constituire, înainte de adoptarea Legii bugetului de stat consolidat sau a rectificării bugetului de stat, cu respectarea legislaţiei în vigoare.

    
(2) La stabilirea şi la acordarea salariului este interzisă orice discriminare pe criterii de sex, orientare sexuală, caracteristici genetice, vârstă, apartenenţă naţională, rasă, culoare, etnie, religie, opţiune politică, origine socială, handicap, situaţie sau responsabilitate familială, apartenenţă ori activitate sindicală.

    
(3) În bugetul de venituri şi cheltuieli vor fi cuprinse toate drepturile salariale prevăzute în prezentul contract colectiv de muncă.

    
(4) Salariile se plătesc înaintea oricăror alte obligaţii băneşti ale angajatorilor.

    
(5) În sistemul de asistenţă socială, drepturile salariale se achită într-o singură tranşă, cel mai târziu la data de 15 a fiecărei luni pentru luna precedentă.

    
(6) Angajatorul nu poate stabili salarii de bază prin contractul individual de muncă sub salariul de bază actual prevăzut de lege pentru postul pe care este încadrat salariatul.

    
Art.88
(1) Sumele aferente cheltuielilor de personal vor fi negociate de administraţie şi sindicate astfel încât să acopere integral şi la timp cheltuielile cu personalul angajat în Cantina Centrală de Ajutor Social Bucureşti. Proiectul va fi întocmit în urma consultărilor cu reprezentanţii sindicatului Sanitas din CCASB, semnatar al prezentului contract colectiv de muncă şi va fi aprobat de către autorităţile şi/sau organele de conducere competente.

    
(2) Drepturile salariale cuprind:

    a) premiul anual (al 13-lea salariu), care va fi plătit în primul trimestru al anului pentru anul anterior;

    b) premiul lunar, 2% pentru personalul contractual, calculat la drepturile salariale din acea lună, acordat fiecărui salariat al unităţii, cu excepţia, eventual, a persoanelor sancţionate disciplinar;

    c) un salariu de bază, plătit de unitate mamei, pentru naşterea fiecărui copil; dacă mama nu este salariată, soţul acesteia beneficiază de plata unui salariu de bază, după prezentarea documentelor justificative;

    d) salariaţii care se pensionează pentru limită de vârstă primesc o indemnizaţie egală cu cel puţin dublul salariului de bază avut în ultima lună de activitate;

    e) indemnizaţie de instalare echivalentă cu un salariu de bază corespunzător funcţiei, în condiţiile legii;

    f) primă de vacanţă egală cu un salariu de bază avut în luna anterioară plecării în concediu, pentru toţi salariaţii şi proporţional cu zilele de concediu la care au dreptul pentru personalul care s-a aflat în concediu pentru creşterea şi îngrijirea copilului până la 2 ani, precum şi în alte situaţii prevăzute de lege;

    
(3) Premierile se stabilesc cu acordul reprezentanţilor sindicatului Sanitas din CCASB, semnatar al prezentului contract colectiv de muncă.

    
Art.89
Pentru locurile de muncă cu condiţii grele, deosebit de periculoase şi periculoase, condiţii vătămătoare, condiţii de încordare psihică, sporurile se stabilesc potrivit art.90.

    
Art.90
(1) Se acordă următoarele sporuri şi adaosuri la salariul de bază:

    a) Pentru activităţi ce se desfăşoară în condiţii de muncă vătămătoare, se acordă un spor de 15% din salariul de bază pentru toţi salariaţii care îşi desfăşoară activitatea în blocurile alimentare, conform anexei nr.7;
    b) Pentru lucrul în condiţii de muncă vătămătoare (calculator, xerox, dactilografie) se acorda un spor de 15% la salariul de bază, potrivit prevederilor legale.

    c) Se acorda un spor pentru salariaţii care desfăşoară activităţi de arhivă în cuantum de 5%, calculat la salariul de bază.

    d) pentru orele prestate în zilele de sâmbătă, duminică, de sărbători legale şi în alte zile în care, potrivit legii, nu se lucrează, se acordă un spor de 100%;

    e) atunci când, din cauze argumentate, repausul săptămânal se acordă după 15 zile de activitate continuă, orele lucrate în zilele de sâmbătă, duminică, sărbători legale se plătesc cu un spor de 200% din salariul de bază;

    f) pentru orele prestate peste durata normală a timpului de lucru, potrivit prevederilor legale, se acordă un spor de 100%, dar nu mai puţin decât cuantumul în vigoare la data înregistrării prezentului contract colectiv de muncă;

    g) sporul de vechime se acordă potrivit prevederilor anexei nr.8, de acest spor beneficiind integral şi salariaţii a căror vechime în muncă nu este în totalitate în domeniul asistenţei sociale, în baza utilităţii angajărilor efectuate;

    h) pentru activitatea desfăşurată în timpul nopţii se acordă un spor de 25% la salariul de bază;
     i) pentru activitatea desfăşurată în 3 ture, inclusiv în situaţia activităţii desfăşurate după un program de 12/24, în locul sporului prevăzut la pct. e), se acordă un spor de 15% la salariul de bază, dacă sumele astfel cuvenite nu sunt inferioare celor corespunzătoare sporului de noapte, după caz;

    j) sporuri specifice sistemului de asistenţă socială, pentru toţi salariaţii, în procent de 25%, conform contract colectiv de muncă la nivelul unităţilor de asistenţă socială.

    
(2) Garanţia în bani, reţinută salariaţilor care au gestiune în primire, va fi depusă conform prevederilor legale în vigoare.

    
Art.91
(1) Alte drepturi de personal:

    a) plata conferită de încheierea contractului individual de muncă cu timp parţial;

    b) plata orelor suplimentare;

    c) plata cheltuielilor de transport în cazul deplasării în interesul serviciului, precum şi pentru deplasările la şi de la locul de muncă, în cazul salariaţilor care au domiciliul în altă localitate decât locul de muncă.

    
(2) Condiţiile de diferenţiere şi criteriile de acordare ale drepturilor prevăzute la alin. (1) se stabilesc cu acordul reprezentanţilor sindicatului Sanitas din CCASB, semnatar al prezentului contract colectiv de muncă.

    
Art.92
În raport cu activitatea prestată, salariaţii vor primi anual un salariu de merit, în cuantum de 15% din salariul de bază, stabilit în condiţiile legii. Beneficiarii salariilor de merit vor fi stabiliţi de comun acord de angajator şi reprezentanţii sindicatului Sanitas din CCASB, semnatar al prezentului contract colectiv de muncă.

    
Art.93
(1) Formele de organizare a muncii în sistemul de asistenţă socială sunt cele prevăzute de lege.
    
(2) Forma de organizare a muncii şi cea de salarizare ce ar urma să se aplice fiecărei activităţi şi fiecărui loc de muncă se stabilesc cu acordul scris al reprezentanţilor sindicatului Sanitas din CCASB, semnatar al prezentului contract colectiv de muncă, în funcţie de nivelul de reprezentare.

    
Art.94
(1) Angajatorul este obligat să asigure condiţiile de muncă necesare realizării de către fiecare salariat a sarcinilor ce-i revin.
    
(2) În cazul neîndeplinirii condiţiilor prevăzute la alin. (1), salariatul va primi cel puţin salariul de bază, pentru timpul cât lucrul a fost întrerupt.

    
Art.95
(1) Indexarea salariilor se face potrivit legii.
    
(2) Nivelurile drepturilor salariale se calculează corelativ cu valoarea indexării.

    
Art.96
(1) Toate drepturile băneşti cuvenite salariaţilor se plătesc înaintea oricăror obligaţii băneşti ale unităţii.
    
(2) În caz de desfiinţare a unităţii, salariaţii au calitatea de creditori privilegiaţi şi drepturile lor băneşti constituie creanţe privilegiate, iar acestea vor fi plătite integral, înainte ca ceilalţi creditori să-şi revendice cota-parte.

    
Art.97
Angajatorul este obligat să ţină evidenţa în care se menţionează salarizarea pentru activitatea desfăşurată în baza contractului individual de muncă, precum şi alte drepturi de care salariaţii au beneficiat (cursuri de pregătire şi de perfecţionare profesională acreditate absolvite). 

CAPITOLUL V

Timpul de muncă şi timpul de odihnă

    
Art.98
Timpul de muncă reprezintă timpul pe care salariatul îl foloseşte pentru îndeplinirea sarcinilor de muncă.
    
Art.99
(1) Pentru salariaţii angajaţi cu normă întreagă, durata normală a timpului de muncă este de 8 ore pe zi şi de 40 de ore pe săptămână.
          (2) În toate cazurile în care se dovedeşte că este posibil, conducerea instituţiei şi reprezentanţii sindicatului SANITAS din C.C.A.S.B. vor purta negocieri pentru a stabili program flexibil de lucru şi modalităţi de aplicare a acestuia.

 
Art.100
(1) Repartizarea timpului de muncă în cadrul săptămânii este, de regulă, uniformă, de 8 ore pe zi timp de 5 zile, cu două zile de repaus.
    
(2) În funcţie de specificul unităţii sau al muncii prestate se poate opta şi pentru o repartizare inegală a timpului de muncă, cu respectarea duratei normale a timpului de muncă de 40 de ore pe săptămână.

    
Art.101
(1) Durata maximă legală a timpului de muncă nu poate depăşi 48 de ore pe săptămână, inclusiv orele suplimentare.
    
(2) Prin excepţie, durata timpului de muncă poate fi prelungită peste 48 de ore pe săptămână, care includ şi orele suplimentare, cu condiţia ca media orelor de muncă, calculată pe o perioadă de referinţă de o lună calendaristică, să nu depăşească 48 de ore pe săptămână.

    
(3) La stabilirea perioadelor de referinţă prevăzute la alin. (2) nu se iau în calcul durata concediului de odihnă anual şi situaţiile de suspendare a contractului individual de muncă.

    
Art.102
(1) Personalul care îşi desfăşoară activitatea în 1 sau 2 schimburi, în unităţi cu activitate de 5 zile pe săptămână, beneficiază de repaus săptămânal, sâmbătă şi duminică.
    
(2) Personalului care îşi desfăşoară activitatea în zilele de sâmbătă, duminică şi sărbători legale i se asigură repausul săptămânal în alte zile din cursul săptămânii următoare.

    
(3) Pentru personalul care lucrează în ture se asigură, cel puţin de 2 ori pe lună, repausul săptămânal, sâmbătă şi duminică, după caz.

    
(4) Suspendarea repausului săptămânal al salariaţilor se poate dispune, în situaţii de forţă majoră, numai în scris şi cu înştiinţarea reprezentanţilor sindicatului Sanitas din CCASB, semnatar al prezentului contract colectiv de muncă.

    
Art.103
(1) Programul de lucru în cadrul săptămânii de lucru va fi stabilit prin regulamentul intern la nivelul Cantinei Centrale de Ajutor Social Bucureşti, cu acordul reprezentanţilor sindicatului SANITAS din C.C.A.S.B. semnatari ai prezentului contract colectiv de muncă.
    
(2) Programul de lucru inegal poate funcţiona numai dacă este specificat expres în contractul individual de muncă.

    
Art.104
Programul de muncă şi modul de repartizare a acestuia pe zile sunt aduse la cunoştinţa salariaţilor şi sunt afişate la sediul angajatorului.
    
Art.105
(1) Angajatorul poate stabili programe individualizate de muncă, cu acordul sau la solicitarea salariatului în cauză, această posibilitate fiind prevăzută în regulamentul intern şi în contractul individual de muncă.
    
(2) Durata zilnică a timpului de muncă individualizat este împărţită în două perioade: o perioadă fixă, în care personalul se află simultan la locul de muncă, şi o perioadă variabilă, mobilă, în care salariatul îşi alege orele de sosire şi de plecare, cu respectarea timpului de muncă zilnic.

    
(3) Programul individualizat de muncă poate funcţiona numai cu respectarea dispoziţiilor art. 108 şi 110 din Codul Muncii.

    
Art.106
Angajatorul are obligaţia de a ţine evidenţa orelor de muncă prestate de fiecare salariat şi de a permite reprezentanţilor sindicatului Sanitas din CCASB, verificarea acestei evidenţe, ori de câte ori este cazul.
    
Art.107
(1) Munca prestată în afara duratei normale a timpului de muncă săptămânal este considerată muncă suplimentară.
    
(2) Munca suplimentară nu poate fi efectuată fără acordul salariatului, cu excepţia cazului de forţă majoră sau pentru lucrări urgente destinate prevenirii producerii unor accidente ori înlăturării consecinţelor unui accident.

    
(3) Pentru efectuarea orelor de muncă suplimentare angajatorul este obligat să solicite în scris salariatului efectuarea acestora.

    
(4) Lipsa solicitării scrise pentru efectuarea de muncă suplimentară exonerează personalul angajat de răspundere în cazul în care nu se prezintă la muncă pentru efectuarea programului suplimentar.

    
(5) Durata maximă de muncă suplimentară pe parcursul unei luni este de 32 de ore.

    
(6) Compensarea cu timp liber a muncii suplimentare se face numai pentru încadrarea în timpul de muncă de maximum 48 de ore pe săptămână şi numai dacă lipsa persoanei respective nu afectează bunul mers al activităţii la locul său de muncă.

    
(7) Necesitatea acoperirii unei perioade mai mari de timp decât cea prevăzută la alin. (5) implică, obligatoriu, angajarea altei persoanei cu contract individual de muncă cu timp parţial.

    
(8) Pentru munca suplimentară necompensată cu ore libere plătite, sporul salarial este de 100% din salariul de bază.

    
Art.108
Munca suplimentară se compensează prin ore libere plătite în următoarele 30 de zile după efectuarea acesteia.
    
Art.109
(1) La nivelul Cantinei Centrale de Ajutor Social Bucureşti, în funcţie de atribuţiile conferite de fişa postului, corelat cu necesarul de personal, angajatorul va stabili norme de personal specifice fiecărui loc de muncă, cu acordul reprezentanţilor sindicatului Sanitas din CCASB, semnatar al prezentului contract colectiv de muncă.
    
(2) Pentru unităţile de asistenţă socială şi protecţia copilului, normativul minimal de personal se stabileşte de comun acord între autorităţile competente şi organizaţiile sindicale semnatare ale prezentului contract colectiv de muncă.

    
(3) Anual, la nivelul fiecărei unităţi se analizează toate locurile de muncă pentru stabilirea normelor de personal şi normelor de muncă, corelat cu necesităţile activităţilor desfăşurate.

    
(4) Examinarea şi reexaminarea normelor de personal şi normelor de muncă se fac de către o comisie mixtă paritară angajator-reprezentanţii sindicatului Sanitas din CCASB, semnatar al prezentului contract colectiv de muncă, constituită în acest scop.

    
Art.110
În cazurile în care durata zilnică a timpului de muncă este mai mare de 6 ore, salariaţii au dreptul la pauză de masă şi la alte pauze, cu o durată de minimum 30 de minute, inclusă în programul normal de lucru.
    
Art.111
(1) Salariaţii au dreptul între două zile de muncă la un repaus care nu poate fi mai mic de 12 ore consecutive.
    
(2) Prin excepţie, în cazul muncii în schimburi, acest repaus nu poate fi mai mic de 8 ore între schimburi, după caz.

    
Art.112
(1)Sunt zile nelucrătoare zilele de repaus săptămânal, zilele de sărbători legale şi religioase, după cum urmează:

    - 1 şi 2 ianuarie;

    - prima şi a doua zi de Paşte;

    - 1 Mai;

    - prima şi a doua zi de Rusalii


    - Adormirea Maicii Domnului


    - 1 Decembrie;

    - prima şi a doua zi de Crăciun;

    - 2 zile pentru fiecare dintre cele trei sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.

    - zile de repaus – sâmbăta şi duminica

   
(2) Pentru persoanele care se află în concediu, zilele în cauză nu se iau în calculul concediului de odihnă.

   
(3) Pentru realizarea unor punţi din ajunul sărbătorilor, cu avizul reprezentanţilor Sindicatului SANITAS din C.C.A.S.B., semnatar al prezentului contract colectiv de muncă, se poate hotărî recuperarea  unor zile lucrătoare premergătoare sărbătorilor, munca respectivă nefiind considerată muncă suplimentară.

    
Art.113
(1) La locurile de muncă cu activitate specifică se pot stabili forme speciale de organizare a continuităţii activităţii, după caz, în ture, 12/24 ore, program fracţionat etc., cu avizul reprezentanţilor sindicatului Sanitas din CCASB, semnatar al prezentului contract colectiv de muncă.
    
(2) Părţile semnatare ale prezentului contract colectiv de muncă recunosc, de comun acord, că activitatea prestată sâmbătă, duminică şi în alte zile în care, potrivit legii, nu se lucrează, asigură continuitatea activităţilor de asistenţă socială.

    
Art.114
(1) Salariaţii care lucrează în condiţii de muncă deosebite beneficiază de reducerea programului normal de lucru, potrivit legii. 
    
(2) Reducerea timpului normal de lucru, potrivit legii şi prezentului contract colectiv de muncă, nu afectează nivelul veniturilor salariale şi vechimea în muncă.

    
Art.115
(1) Regulamentul intern, întocmit de angajator de comun acord cu sindicatul Sanitas din CCASB, se aprobă de către Directorul instituţiei şi se aduce la cunoştinţa fiecărui salariat, sub semnătură.
    
(2) Femeile salariate care beneficiază de reducerea timpului de lucru, potrivit legii, beneficiază de vechime integrală în muncă.

    
(3) Femeile care alăptează beneficiază, la cerere, de fracţionarea programului de muncă şi reducerea acestuia cu minimum 2 ore zilnic.

    
(4) Stabilirea orarelor flexibile nu poate duce la sporirea sarcinilor de serviciu şi la deteriorarea condiţiilor de muncă sau la diminuarea veniturilor salariale.

    
Art.116
(1) La unităţile unde programul se desfăşoară neîntrerupt, programul de lucru din timpul zilei poate fi egal cu programul de lucru din timpul nopţii.
    
(2) Se consideră muncă prestată în timpul nopţii munca prestată în intervalul cuprins între orele 22.00 şi 6.00, cu posibilitatea abaterii cu o oră în plus sau în minus faţă de aceste limite, în cazuri excepţionale.

    
(3) Este considerat program în ture sistemul 8 cu 16 ore şi 12 cu 24 ore, salariatul având obligaţia efectuării serviciului de dimineaţă, de după-amiază, de noapte, în decursul unei luni.

    
Art.117
(1) Dreptul la concediu de odihnă anual plătit este garantat tuturor salariaţilor.
    
(2) Dreptul la concediu de odihnă anual nu poate forma obiectul vreunei cesiuni, renunţări sau limitări.

    
Art.118
(1) Durata minimă a concediului de odihnă anual este de 21 de zile lucrătoare.
    
(2) Durata efectivă a concediului de odihnă anual stabilită prin prezentul contract colectiv de muncă va fi prevăzută în contractul individual de muncă şi se acordă proporţional cu activitatea prestată într-un an calendaristic.

    
(3) Durata minimă efectivă a concediului de odihnă anual se stabileşte pentru fiecare salariat, în funcţie de vechimea în muncă astfel:

    a) pentru o vechime între 0 şi 5 ani (neîmpliniţi la data începerii concediului) - 21 de zile lucrătoare;

    b) pentru o vechime între 5 şi 10 ani (neîmpliniţi la data începerii concediului) - 23 de zile lucrătoare;

    c) pentru o vechime între 10 şi 15 ani (neîmpliniţi la data începerii concediului) - 25 de zile lucrătoare;

    d) pentru o vechime între 15 şi 20 ani (neîmpliniţi la data începerii concediului) - 28 de zile lucrătoare;

    e) pentru o vechime de peste 20 de ani - 30 de zile lucrătoare.

    
(4) Concediile de odihnă de la alin. (3), pct. b), c), d) şi e) se suplimentează cu câte o zi pentru fiecare 5 ani de vechime în sistemul de asistenţă socială.

    
(5) Concediul anual de odihnă poate fi fragmentat în mai multe tranşe, dar, obligatoriu, una dintre tranşe va fi de minimum 15 zile lucrătoare.

    
(6) În situaţii de forţă majoră, angajatorul poate solicita întreruperea concediului de odihnă.

         (7) In cazul în care salariatul, din motive justificate, un poate efectua, integral sau parţial concediul de odihnă la care avea dreptul în anul calendaristic, cu acordul persoanei în cauză, autoritatea sau instituţia publică este obligată sa acorde concediu de odihnă neefectuat, până la sfrşitul anului urmator.
         (8) Concediul de odihnă poate fi întrerupt şi/sau reprogramat dacă, pe  perioada efectuării acestuia intervine una dintre următoarele situaţii:


a) incapacitate temporară de muncă, constatată cu certificat medical, pe această perioadă salariatul fiind în concediu medical;


b) pe timpul satisfacerii unor obligaţii militare, altele decât serviciul militar în termen;


c) când prezenţa salariatului la serviciu este cerută de conducerea instituţiei;

d) în cazul în care salariatul solicită acest lucru şi interesele serviciului o permit.


Art.119 Salariatul chemat în scris din concediu de conducerea instituţiei are dreptul la o compensaţie care constă din:

- plata transportului dus-întors din localitatea unde se află în concediu;

- despăgubiri datorate pentru cheltuielile făcute de salariat, dacă acesta se află la odihnă sau tratament, pe bază de documente;


- timpul consumat cu deplasarea  dus-întors, dar nu mai mult de 2 zile, se consideră timp lucrat şi se adaugă la concediul de odihnă plătit.

      
Art.120 În cazul în care ambii soţi lucrează în aceeaşi instituţie, au dreptul la programarea în concediu în aceeaşi perioadă.

 
Art.121 În cazul în care salariatul are recomandare medicală pentru a urma un tratament într-o staţiune balneoclimaterică, data începerii concediului de odihnă va fi cea indicată în recomandarea medicală, indiferent de programare, cu obligaţia de anunţa şeful ierarhic cu 5 zile calendaristice înainte de plecarea în concediu .
   
Art.122 În cazul în care unui salariat i se desface contractul de muncă din motive imputabile salariatului după efectuarea concediului, instituţia va reţine din ultimele drepturi băneşti sumele cuvenite.

     
Art.123 (1) Salariaţii încadraţi în grade de invaliditate au dreptul la un concediu suplimentar cu durata de 5 zile.


(2) Salariaţii care îşi desfăşoară activitatea în condiţii deosebite (calculator, xerox, dactilografie) beneficiază de un concediu suplimentar cu durata de 4 zile pe an.


(3)  Şoferii care conduc autovehicule cu masa între 2,1 – 4,0 tone, beneficiază de un concediu suplimentar cu durata de 3 zile. 
       
Art.124 (1) La plecarea în concediu salariaţii  au dreptul la indemnizaţia de concediu, calculată potrivit legii.


(2) Salariaţii au dreptul  la o primă de vacanţă egală cu salariul de bază din luna anterioară plecării în concediu, impozitată separat, care se acordă în condiţiile legii.


(3) Indemnizaţia de concediu şi prima de vacanţă se plătesc înainte de plecarea în concediu. În cazul fracţionării concediului, prima de concediu se plăteşte o singura dată, atunci când se ia fracţiunea obligatorie de cel puţin 15 zile.

    
Art.125
(1) Pentru perioada concediului de odihnă, salariatul beneficiază de o indemnizaţie de concediu, în condiţiile art. 145 din Codul muncii şi care cuprinde:
    - salariul de bază;

    - indemnizaţia de conducere;

    - salariul de merit;

    - sporul de vechime;

    - sporuri pentru condiţii deosebit de periculoase, periculoase, vătămătoare, condiţii nedorite sau dificile, grele, pentru activităţi ce solicită o încordare psihică foarte ridicată, în zone izolate sau unde atragerea personalului se face cu greutate;

    - alte sporuri prevăzute în anexele la prezentul contract.

    
(2) Indemnizaţia de concediu de odihnă se plăteşte de către angajator cu 7 zile lucrătoare înainte de plecarea în concediu.

    
Art.126
(1) Salariaţii au dreptul, la cerere, la zile libere plătite, pentru evenimente deosebite după cum urmează:
    a) 5 zile lucrătoare pentru căsătoria/cununia salariatului;

    b) 5 zile lucrătoare pentru naşterea/botezul unui copil, plus 10 zile dacă a urmat un curs de puericultură;

    c) 3 zile lucrătoare pentru căsătoria unui copil;

    d) 3 zile lucrătoare la decesul soţului sau al unei rude a salariatului, până la gradul II inclusiv (părinţi, copii, fraţi, bunici);

    e) o zi lucrătoare cu ocazia zilei de naştere a salariatului, la data respectivă sau la diferenţă de o zi lucrătoare;

    f) 2 zile lucrătoare pentru căsătoria fraţilor/surorilor;

    g) o zi lucrătoare pentru controlul medical anual;

    h) donatorii de sânge, conform legii;

    i) 5 zile lucrătoare la schimbarea locului de muncă sau a domiciliului în altă localitate.
CONCEDIUL FĂRĂ PLATĂ


Art.127 Orice salariat are dreptul la concediu fără plată, în condiţiile  prevăzute de lege, pentru rezolvarea unor situaţii personale.


Art.128 (1) Salariaţii care urmează diverse programe de formare profesionala sau care isi continua studiile pot beneficia, la cerere, de concedii de studii, potrivit legii.

(2) In cazul in care salariatii fac dovada ca urmeaza cursuri de studii/programe de perfectionare, concediul de studii fara plata se poate contracta anual, integral sau fractionat, dupa cum urmeaza:

· 30 de zile calendaristice pentru studii medii

· 60 de zile calendaristice pentru studii superioare

(3) Un salariat nu poate beneficia pe an, de mai mult de 90 de zile lucrătoare de concediu fara plata.

ÎNVOIRI


Art.129 (1) La cererea salariatului se acordă ore de învoire, până la 1 zi, fără plată, cu posibilitatea de recuperare, în următoarele situaţii:


- efectuarea unor analize sau tratamente medicale;


- citaţii în faţa organelor de cercetare penală sau judecătoreşti;


- alte situaţii când salariatul solicită şi activitatea instituţiei permite.

(2) În caz de nerecuperare, salariatul se plăteşte pentru timpul efectiv lucrat.
CAPITOLUL VI

Protecţia socială a salariaţilor din Cantina Centrală de Ajutor Social Bucureşti, 

conform prezentului contract colectiv de muncă
   
Art.130
Cantina Centrală de  Ajutor Social va proceda la schimbarea locului de muncă, pe o perioadă limitată sau nelimitată de timp, a salariaţilor afectaţi de boală sau accident, la recomandarea expresă a medicului, în funcţie de posibilităţile instituţiei şi de pregătirea salariatului, cu contractul reprezentanţilor salariaţilor.
   
Art.131 (1) Pentru asigurarea unei ţinute decente, salariaţii TESA din cadrul Cantinei Centrale de Ajutor Social vor beneficia trimestrial (în prima lună a fiecărui trimestru) de o sumă de reprezentare echivalentă cu salariul de încadrare al fiecăruia, salariu obţinut în luna precedentă.

(2) Aceste drepturi se vor plăti tuturor salariaţilor care au desfăşurat activitate în anul curent până în lunile în care se efectuează plata, cu următoarele excepţii:

· nu se plătesc aceste drepturi salariaţilor care nu au avut activitate în anul respectiv până în luna în care se efectuează plata;

· salariaţii care au desfăşurat activitate numai o parte din perioada anterioară plăţii, vor primi o sumă proporţională cu perioada de timp efectiv lucrată până în luna în care se efectuează ă plata.


(3) Drepturile prevăzute la alin.1 şi 2, sunt suspendate până la comunicarea hotărârii definitive şi irevocabile a instanţei de judecată, drepturi ce fac obiectul litigiului dintre Primăria sectorului 1 şi Curtea de Conturi.

     
Art.132 (1)Se acordă un spor de fidelitate şi loialitate,  în scopul menţinerii stabilităţii în instituţie a angajaţilor, diferenţiat pe tranşe de vechime, astfel:
·  0 - 2 ani


-   0%;

·  2 - 5 ani  


-   6%;

·  5 - 10 ani


- 12%;  

· 10 - 15 ani

- 18%;

· peste 15 ani

- 24%;


(2) De Paşte şi de Crăciun salariaţii din cadrul C.C.A.S.B. beneficiază de o primă de sărbători echivalentă cu salariul de bază brut al fiecărui angajat, din luna anterioară sărbătorii.


(3) Aceste drepturi se plătesc salariaţilor care au desfăşurat activitate cel puţin 6 luni anterior contractării acestor prime.


(4) Salariaţii care au desfăşurat activitate numai o parte din perioada anterioară plăţii, vor primi o sumă proporţională cu perioada de timp efectiv lucrată până în luna în care se efectuează plata.


(5) Drepturile prevăzute la art.131, art.132, alin.1 şi 2, sunt suspendate până la comunicarea hotărârii definitive şi irevocabile a instanţei de judecată, drepturi ce fac obiectul litigiului dintre  Primăria sectorului 1 şi Curtea de Conturi.


Art.133 (1) Se acordă un premiu angajaţilor, în cuantum de 100 lei, egal pentru fiecare copil minor, în vârstă de până la 16 ani, cu ocazia zilei de 1 iunie.


(2) În situaţia salariaţilor soţ şi soţie, prima de 1 iunie se va acorda numai unuia dintre părinţi.


(3) Aceste drepturi se plătesc salariaţilor care au desfăşurat activitate cel puţin 6 luni anterior acordării acestor prime.


(4) Salariaţii care au desfăşurat activitate numai o parte din perioada anterioară plăţii, vor primi o sumă proporţională cu perioada de timp efectiv lucrată până în luna în care se efectuează plata. 


Art.134 În condiţiile Legii nr.193/2006 şi a H.G. nr.1317/2006, unitatea va acorda salariaţilor tichete cadou în valoare de 700 lei net pentru fiecare din următoarele evenimente şi sărbători:



-     1 Ianuarie

· 1 Martie

· 1 Mai
· 9 Mai
· 15 August
· 1 Decembrie
· 6 Decembrie
· Ziua de naştere a fiecărui salariat

Art.135 (1) În perioada concediilor de boală, a concediilor de maternitate şi a celor pentru creşterea şi îngrijirea copiilor, raporturile de serviciu nu pot înceta şi nu pot fi modificate decât din iniţiativa salariatului în cauză.


(2) În afara concediului legal plătit pentru îngrijirea copiilor în vârstă de până la 2 ani, salariaţii interesaţi pot beneficia de încă un concediu fără plată cu durata de un an. În perioada în care salariatul se află în concediul fără plată prevăzut anterior nu i se va putea desface contractul de muncă, iar în postul său nu vor putea fi angajate alte persoane decât cu contract/raport de muncă pe durată determinată.


Art.136 Conducerea instituţiei nu va refuza angajarea sau, după caz, menţinerea în muncă a persoanelor cu handicap, în cazul în care acestea sunt apte pentru îndeplinirea sarcinilor de serviciu aferente posturilor existente.


Art.137 Stabilirea măsurilor privind condiţiile de muncă, sănătatea şi securitatea muncii şi buna funcţionare a instituţiei vor fi stabilite de  organele abilitate de legislaţia română. 


Art.138 (1) În cazul decesului angajatului, familia acestuia va beneficia, pe lângă ultimele drepturi băneşti ale acestuia, de un  ajutor contractat din fondurile de salarii, în sumă de 2000 lei.


(2) Angajatul va beneficia de un ajutor în sumă de 1000 lei în cazul decesului copilului minor.

 
Art.139
În cazul în care conducerea Cantinei Centrale de Ajutor Social Bucureşti, a aprobat măsuri de reducere a activităţii ori de reorganizare, cu acordul reprezentanţilor sindicatului Sanitas din CCASB, semnatar al prezentului contract colectiv de muncă cu privire la îndeplinirea condiţiilor de legalitate ale acestora, angajatorul are obligaţia de a comunica în scris celor în cauză:

    a) durata de preaviz;

    b) dacă le oferă sau nu un alt loc de muncă ori cuprinderea într-o formă de calificare sau reorientare profesională;

    c) adresa înaintată la Agenţia Judeţeană de Ocupare a Forţei de Muncă, prin care s-a soluţionat reconcilierea.

    
Art.140
(1) La aplicarea efectivă a reducerii de personal, după reducerea posturilor vacante de natura celor desfiinţate, măsurile vor afecta, în ordine:

    a) persoanele care cumulează două sau mai multe funcţii, precum şi cele care cumulează pensia cu salariul;

    b) persoanele care îndeplinesc condiţiile de pensionare pentru limită de vârstă;

    c) persoanele care împlinesc condiţiile de pensionare anticipată şi anticipată parţială;

    d) persoanele care au fost sancţionate disciplinar, în mod repetat, în ultimele 12 luni;

    e) persoanele care au fost angajate în cadrul unităţii în ultimele 12 luni.

    
(2) Pentru luarea măsurilor de desfacere a contractelor individuale de muncă vor fi avute în vedere următoarele criterii:

    a) dacă măsura afectează doi soţi care lucrează în aceeaşi unitate, se desface contractul individual de muncă al salariatului cu venitul cel mai mic, dacă soţii nu convin altfel;

    b) măsura să afecteze în ultimul rând membrii familiilor monoparentale care au în îngrijire copii, precum şi salariaţii care mai au cel mult 3 ani până la pensionarea anticipată sau anticipată parţială.

    
(3) În cazul în care măsura desfacerii contractului individual de muncă ar afecta un salariat care urmează un curs de calificare, reprofilare, specializare sau de perfecţionare a pregătirii profesionale, acesta având încheiat un contract cu unitatea, de prestare a activităţii pe o anumită perioadă de timp, administraţia nu-i va putea solicita despăgubiri pentru perioada rămasă nelucrată până la împlinirea termenului.

Art.141
(1) Unitatea care îşi reia sau îşi extinde activitatea într-o perioadă de 12 luni de la luarea măsurilor de desfacere a contractului individual de muncă al salariaţilor are obligaţia să anunţe în scris despre aceasta sindicatului Sanitas din CCASB, semnatar al prezentului contract şi să facă publică măsura prin mass-media, salariaţii având obligaţia prezentării pentru reîncadrare în termen de 10 zile de la data anunţului.
    
(2) Angajatorii răspund pentru prejudicii aduse persoanelor, potrivit legii, ca urmare a nerespectării prevederilor alin. (1).

    
(3) În caz de modificare a profilului unităţii, salariaţii membri ai sindicatului Sanitas din CCASB, semnatar al prezentului contract colectiv de muncă, au dreptul de a rămâne la acelaşi loc de muncă, după caz, compatibil cu specificul unităţii.

    
Art.142
Salariaţii care se pensionează pentru limită de vârstă îşi primesc drepturile potrivit legii şi prezentului contract colectiv de muncă.

    
Art.143
(1) Salariaţii beneficiază de ajutoare de deces conform legislaţiei în vigoare. Cuantumul acestora se stabileşte anual prin Legea bugetului asigurărilor sociale de stat şi nu poate fi mai mic decât valoarea salariului mediu brut pe economie prognozat şi făcut public de către Casa Naţională de Pensii şi Asigurări Sociale.

    
(2) La nivel de unitate, prin contractul colectiv de muncă se pot stabili şi alte drepturi.

    
Art.144
(1) În cazul accidentelor survenite în procesul muncii sau în legătură cu munca, angajatorul este obligat să ia următoarele măsuri:

    a) să consemneze datele cercetării accidentului de muncă într-un proces-verbal, care să prevadă cauzele, împrejurările, normele de protecţie a muncii care nu au fost respectate, persoanele răspunzătoare de aceste nerespectări, sancţiunile aplicate, măsurile ce trebuie luate pentru prevenirea altor accidente şi înregistrarea accidentului;

    b) înregistrarea accidentului de muncă, făcută prin procesul-verbal, se comunică Inspectoratului teritorial de muncă.

    
(2) În cazul bolilor profesionale survenite ca urmare a factorilor nocivi fizici, chimici sau biologici caracteristici locului de muncă, precum şi ca urmare a suprasolicitării diferitelor organe sau sisteme în procesul de muncă, angajatorul este obligat să comunice sindicatului Sanitas din CCASB, semnatar al prezentului contract colectiv de muncă, inspectoratelor teritoriale de muncă şi Autorităţii de Sănătate Publică a Municipiului Bucureşti, apariţia acestor boli.

    
(3) Persoanele care au contractat o boală profesională vor fi redistribuite în alte locuri de muncă cu avizul Inspectoratului teritorial de muncă şi al sindicatului Sanitas din CCASB, semnatar al prezentului contract colectiv de muncă.

    
(4) Reprezentanţii sindicatului Sanitas din CCASB vor urmări respectarea prevederilor alin. (1), (2) şi (3), iar în cazul nerespectării acestora vor fi sesizate organele abilitate să aplice sancţiunile prevăzute de lege.

    
Art.145
Compensarea biletelor de odihnă, tratament şi recuperare acordate tuturor salariaţilor din domeniul asistenţei sociale şi personalului care lucrează în structura de conducere şi execuţie a sindicatului Sanitas din CCASB, semnatar al prezentului contract colectiv de muncă este suportată din bugetul destinat în acest scop de Ministerul Muncii, Familiei şi Egalităţii de Şanse, potrivit legii. Gestionarea biletelor se face de către sindicatul Sanitas din CCASB, semnatar al prezentului contract colectiv de muncă.

  
Art.146
Contravaloarea deplasării salariaţilor cu mijloacele de transport în comun, în interes de serviciu, este suportată integral de angajator.

Art.147
(1) După efectuarea concediului legal acordat pentru îngrijirea copilului în vârstă de până la 2 ani, salariatele pot beneficia de încă un an concediu fără plată, postul rămânând temporar vacant şi neputând fi desfiinţat, pe timpul cât aceasta se află în asemenea situaţie.

    
(2) La întoarcerea din concediul de odihnă fără plată, salariata va fi încadrată pe postul avut iniţial, toate drepturile aferente locului de muncă urmând a fi acordate integral.

    
(3) Contractul individual de muncă nu poate fi desfăcut din motive neimputabile angajatului pe perioada efectuării concediului de creştere a copilului şi nici în primul an de la reluarea activităţii.

    
Art.148
Salariata care întrerupe concediul legal pentru îngrijirea copilului în vârstă de până la 2 ani beneficiază de reducerea programului normal de lucru cu 2 ore/zi, fără a-i afecta salariul şi vechimea în muncă.

    
Art.149
Salariatele gravide, începând cu luna a V-a de sarcină, beneficiază de scutire în ceea ce priveşte obligativitatea efectuării turei de noapte, la cerere şi de posibilitatea schimbării locului de muncă.
   
Art.150
Pentru asigurarea respectării demnităţii tuturor salariaţilor, prin regulamentele interne de la nivel de unitate se stabilesc prevederi exprese de prevenire şi combatere a situaţiilor de violenţă şi hărţuire sexuală la locul de muncă, conform anexei nr.9.
    
Art.151
(1) Serviciile, prestaţiile medicale şi medicaţia pentru care, potrivit reglementărilor în vigoare, se prevede perceperea unor taxe şi contribuţii personale din partea asiguraţilor sunt asigurate gratuit pentru salariaţii unităţilor de asistenţă socială şi membrii de familie ai acestora, reprezentaţi de organizaţiile sindicale afiliate organizaţiilor sindicale semnatare ale prezentului contract colectiv de muncă, după caz.

    
(2) Facilităţile prevăzute la alin. (1) vor fi stabilite prin actul administrativ al autorităţilor competente.

CAPITOLUL VII

Formarea profesională

    
Art.152
(1) Prin termenul de formare profesională se înţelege orice procedură prin care un salariat dobândeşte o calificare, se specializează sau se perfecţionează şi pentru care obţine o diplomă sau un certificat care atestă aceste situaţii, eliberat de instituţiile abilitate conform legislaţiei în vigoare.

    
(2) Dobândirea unei specialităţi şi/sau lărgirea domeniului de competenţă a personalului de specialitate se fac potrivit reglementărilor în vigoare.

    
(3) Activitatea de formare şi perfecţionare profesională cuprinde şi domeniul relaţiilor de muncă, management, dreptul la asociere şi libertăţile sindicale şi patronale.

    
(4) Părţile convin asupra necesităţii şi obligativităţii perfecţionării profesionale a tuturor categoriilor de salariaţi, inclusiv a liderilor sindicali scoşi din producţie.

    
(5) Formarea profesională a tuturor categoriilor de salariaţi va fi organizată şi suportată pe cheltuiala angajatorului (unităţii), în limita sumelor prevăzute în bugetul de venituri şi cheltuieli cu această destinaţie.

    
Art.153
(1) Formarea profesională a salariaţilor are următoarele obiective principale:
    a) adaptarea salariatului la cerinţele postului sau ale locului de muncă;

    b) obţinerea unei calificări profesionale;

    c) actualizarea cunoştinţelor şi deprinderilor specifice postului şi locului de muncă şi perfecţionarea pregătirii profesionale pentru ocupaţia de bază;

    d) reconversia profesională determinată de restructurări socio-economice;

    e) dobândirea unor cunoştinţe avansate, a unor metode şi procedee moderne, necesare pentru realizarea activităţilor profesionale;

    f) prevenirea riscului şomajului;

    g) promovarea în muncă şi dezvoltarea carierei profesionale.

    
(2) Formarea profesională şi evaluarea cunoştinţelor se fac pe baza standardelor ocupaţionale.

    
Art.154
Formarea profesională a salariaţilor se poate realiza prin următoarele forme:

    a) participarea la cursuri organizate de către angajator sau de către furnizorii de servicii de formare profesională din ţară sau din străinătate;

    b) stagii de adaptare profesională la cerinţele postului şi ale locului de muncă;

    c) stagii de practică şi specializare în ţară şi străinătate;

    d) ucenicie organizată la locul de muncă;

    e) formare individualizată;

    f) alte forme de pregătire convenite între angajator şi salariat.

    
Art.155
(1) Angajatorii au obligaţia de a asigura participarea la programe de formare profesională pentru toţi salariaţii, după cum urmează:

    a) cel puţin o dată la 2 ani, dacă au cel puţin 21 de salariaţi;

    b) cel puţin o dată la 3 ani, dacă au sub 21 de salariaţi.

    
(2) Cheltuielile cu participarea la programele de formare profesională, asigurată în condiţiile alin. (1), se suportă de către angajatori.

    
Art.156
(1) Planul de formare profesională elaborat anual de către angajator, persoană juridică, care are mai mult de 20 de salariaţi, împreună cu sindicatul Sanitas din CCASB, semnatar al prezentului contract colectiv de muncă, va fi adus la cunoştinţa salariaţilor, conform anexei nr.10.
    
(2) Planul de formare profesională va fi elaborat astfel încât prin diversele forme de pregătire să poată trece, de două ori, salariaţii în primii 5 ani de activitate şi, periodic, ceilalţi salariaţi.

    
(3) Programarea individuală se face de către angajator cu consultarea salariatului în cauză, cu aprobarea şefului său direct şi cu avizul reprezentanţilor sindicatului Sanitas din CCASB, semnatar al prezentului contract colectiv de muncă.

    
(4) Participarea la cursuri de formare profesională, cu scoaterea din producţie, la cererea salariatului poate fi inclusă în planul de formare profesională numai cu aprobarea angajatorului şi cu avizul reprezentanţilor sindicatului Sanitas din CCASB, semnatar al prezentului contract colectiv de muncă.

    
Art.157
(1) Salariaţii nou angajaţi în unitate, la solicitarea şefului direct şi cu avizul reprezentanţilor sindicatului Sanitas din CCASB, semnatar al prezentului contract colectiv de muncă, pot participa la stagii de adaptare profesională.

    
(2) Participă la cursuri de adaptare profesională toţi salariaţii aflaţi la prima angajare într-o unitate de asistenţă socială, salariaţii care au lucrat în altă unitate cu alt specific şi salariaţii care 
s-au reangajat în unitate după o perioadă de cel puţin 5 ani de întrerupere.

    
(3) Stagiile de adaptare profesională se organizează de către angajator.

    
Art.158
Cursurile de formare organizate de sindicate şi patronate sunt creditate prin conţinutul lor cu pregătirea şi perfecţionarea profesională.
    
Art.159
Reprezentanţii sindicatului Sanitas din CCASB, semnatar al prezentului contract colectiv de muncă participă, în calitate de observator, la toate nivelurile, la examenele care certifică pregătirea şi perfecţionarea profesională şi managerială şi la concursurile de ocupare a posturilor.

CAPITOLUL VIII

Drepturile sindicatului Sanitas din CCASB, semnatar 
al prezentului contract colectiv de muncă

    
Art.160  Părţile contractante recunosc pentru fiecare dintre ele şi pentru salariaţi libertatea de opinie.

    
Art.161
(1) a) Reprezentanţii sindicatului Sanitas din CCASB, semnatar al prezentului contract, participă la şedinţele conducerii Cantinei Centrale de Ajutor Social Bucureşti, după caz.

        
(2) Părţile garantează aplicarea prevederilor legislaţiei muncii, precum şi a dispoziţiilor legale în materie.

    
(3) La cererea expresă a membrilor sindicatului Sanitas din CCASB, semnatar al prezentului contract colectiv de muncă, aceştia pot fi asistaţi de reprezentanţii federaţiilor şi confederaţiilor în susţinerea unor drepturi şi cereri, la toate nivelurile.

    
Art.162
(1) Anunţarea şedinţelor menţionate în art. 161 alin. (1) şi a ordinii de zi se face în scris, înainte cu minimum 72 de ore.

    
(2) Angajatorul se obligă să pună la dispoziţia reprezentanţilor sindicatului Sanitas din CCASB, semnatar al prezentului contract colectiv de muncă. toate documentele necesare susţinerii activităţii sindicale.

    
(3) Hotărârile conducerii vor fi comunicate în scris, în termen de 48 de ore de la data emiterii hotărârii, reprezentanţilor sindicatului Sanitas din CCASB, semnatar al prezentului contract colectiv de muncă.

    
(4) Reprezentanţii organizaţiilor sindicale şi patronale semnatare ale prezentului contract colectiv de muncă participă, ca membri, în toate comisiile implicate în activitatea sistemului de asistenţă socială, la toate nivelurile.

    
Art.163
(1) Angajatorul va permite membrilor sindicatelor şi patronatelor afiliate organizaţiilor sindicale semnatare ale prezentului contract colectiv de muncă să urmeze cursurile de formare organizate de sindicate şi patronate; în perioada respectivă, cursantul beneficiază de toate drepturile aferente locului de muncă, pentru o perioadă de până la 15 zile lucrătoare/an. Administraţia va sprijini constituirea unui fond destinat activităţilor de formare, prin atragerea unor surse de la bugetul de stat, fond ce urmează a fi administrat prin acordul partenerilor sociali.
    
(2) Persoanele alese în structurile de conducere ale sindicatului Sanitas din CCASB, semnatar al prezentului contract colectiv de muncă beneficiază de reducerea programului normal lunar de lucru cu 5 zile lucrătoare, cumulat sau fragmentat.

    
(3) În cazurile prevăzute la alin. (1) şi (2) din prezentul articol, drepturile salariale cuvenite se păstrează integral.

    
(4) Activitatea liderului sindicatului Sanitas din CCASB, semnatar al prezentului contract colectiv de muncă la nivelul instituţiei, este asimilată ca vechime în activitate managerială.

    
Art.164
În vederea stabilirii unor servicii şi dotări comune, prin acordul părţilor, administraţia şi organizaţiile sindicale afiliate organizaţiilor sindicale semnatare ale prezentului contract colectiv de muncă pot stabili cote procentuale de participare la acţiunea respectivă.

    
Art.165
(1) Angajatorul este obligat să asigure în incinta unităţii, gratuit, spaţiul şi dotările necesare funcţionării sindicatului.

    
(2) Unităţile, aşa cum sunt definite în sensul prezentului contract colectiv de muncă, se obligă să asigure în incinta lor, gratuit, pentru activitatea sindicatelor, spaţiul, mijloacele şi mobilierul necesare, precum şi accesul la echipamentul de birotică al unităţii.

    
Art.166
Încasarea cotizaţiei se face prin statele de plată ale unităţii, în baza acordului salariaţilor, membri ai sindicatului Sanitas din CCASB, semnatar al prezentului contract colectiv de muncă. Reţinerea cotizaţiei, virarea acesteia în conturile sindicatului afiliat la una din organizaţiile sindicale semnatare ale prezentului contract şi înştiinţarea privind persoanele cărora li s-a efectuat operaţiunea se constituie în sarcină curentă de serviciu - potrivit avizului favorabil emis de Ministerul Finanţelor Publice şi de Ministerul Sănătăţii Publice.

    
Art.167
(1) Angajatorul recunoaşte drepturile salariaţilor reprezentaţi de organizaţiile sindicale afiliate organizaţiilor sindicale semnatare ale prezentului contract colectiv de muncă de a susţine şi de a participa neîngrădit la acţiuni sindicale, potrivit prevederilor legale, în această perioadă obligându-se să nu procedeze la angajări temporare în locul celor aflaţi în grevă.

    
(2) Angajatorul se obligă să ia măsuri disciplinare împotriva celor care încearcă sau împiedică exercitarea dreptului de participare a salariaţilor la acţiuni sindicale, organizate în condiţiile legii.

CAPITOLUL IX

Dispoziţii finale

    
Art.168
(1) Prevederile prezentului contract colectiv de muncă la nivelul Cantinei Centrale de Ajutor Social Bucureşti sunt considerate de drept minime şi obligatorii şi nu pot fi omise la elaborarea standardelor sau altor acte normative emise de administraţie.

    
(2) În unităţile în care nu se încheie contract colectiv de muncă se aplică prevederile prezentului contract colectiv de muncă.

    
Art.169
Părţile semnatare ale prezentului contract colectiv de muncă asigură aplicarea acestuia la toate nivelurile.

    
Art.170
În toate situaţiile de reorganizare, restructurare, de modificare a sursei şi modului de finanţare pentru Cantina Centrală de Ajutor Social Bucureşti, angajatorul care predă este obligat să transmită, iar angajatorul care preia este obligat să garanteze respectarea clauzelor prezentului contract colectiv de muncă.

    
Art.171
Prevederile prezentului contract colectiv de muncă se aplică de drept salariaţilor reprezentaţi de sindicatul Sanitas din CCASB, semnatar al acestui contract şi produce efecte pentru toţi salariaţii, potrivit legii.

    
Art.172
Salariaţii membri ai sindicatului Sanitas din CCASB, semnatar al prezentului contract colectiv de muncă au dreptul să poarte la echipamentul de protecţie însemnele organizaţiilor sindicale specifice.
    
Art.173
Conducerea Cantinei Centrale de Ajutor Social Bucureşti este răspunzătoare de aplicarea şi garantarea prevederilor contractului colectiv de muncă la nivelul unităţilor de asistenţă socială.

    
Art.174
Aplicarea prevederilor contractului colectiv de muncă încheiat este obligatorie. Nerespectarea clauzelor atrage răspunderea, potrivit legii.

    
Art.175
Părţile vor susţine de comun acord drepturile prevăzute în prezentul contract colectiv de muncă pentru care sunt prevăzute reglementări legale suplimentare.

Art.176
Toate documentele semnate de toate părţile semnatare ale prezentului contract colectiv de muncă la nivelul unităţilor de asistenţă socială sunt incluse, de drept, în conţinutul prezentului contract, ca acte adiţionale.

    
Art.177
(1) Părţile se obligă ca, în perioada de aplicare a prezentului contract colectiv de muncă, să nu promoveze şi să nu susţină proiecte de acte normative a căror adoptare ar conduce la diminuarea drepturilor ce decurg din contractele colective de muncă, oricare ar fi nivelul la care acestea au fost încheiate.

    
(2) Pentru aplicarea unor clauze ale prezentului contract colectiv de muncă la nivelul Cantinei Centrale de Ajutor Social Bucureşti, la cererea reprezentanţilor părţilor semnatare ale prezentului contract colectiv de muncă, conducerea va emite acte administrative specifice.

    
Art.178
Administraţia va susţine toate iniţiativele legislative şi modificările actelor normative, de natură să îmbunătăţească prevederile prezentului contract colectiv de muncă.

    
Art.179
Prevederile prezentului contract colectiv de muncă se aplică salariaţilor din Cantina Centrală de Ajutor Social Bucureşti, constituiţi în organizaţii sindicale afiliate organizaţiilor sindicale semnatare ale prezentului contract colectiv de muncă.Orice modificare/completare ulterioară a unităţilor de asistenţă socială în care se aplică prezentul contract colectiv de muncă, va fi notificată celorlalte părţi de către sindicatul Sanitas din CCASB, în termen de 10 zile de la data modificării/completării.
    
Art.180
Prezentul contract colectiv de muncă, încheiat în 4 exemplare, îşi produce efectele de la data înregistrării la Direcţia de Muncă, Solidaritate Socială si Familie a Municipiului Bucureşti.

